Návšteva pápeža Františka na Slovensku

**Návšteva [[František (pápež)|pápeža Františka]] na [[Slovensko|Slovensku]]** bola štvordňová apoštolská cesta hlavy katolíckej cirkvi v dňoch 12. až 15. septembra 2021. Mala oficiálny a pastoračný charakter. Návšteva Slovenska bola spolu s predchádzajúcou návštevou Medzinárodného aucharistického kongresu v Budapešti v poradí 34. apoštolskou cestou pápeža Františka. Slovensko sa tak stalo 54. krajinou, ktorú pápež František počas svojho pontifikátu navštívil. Po troch návštevách pápeža sv. Jána Pavla II. išlo zároveň o štvrtú oficiálnu návštevu hlavy katolíckej cirkvi na Slovensku.

Hlavu katolíckej cirkvi na Slovensko pozvala prezidentka Zuzana Čaputová počas oficiálnej zahraničnej cesty vo Vatikáne v decembri 2020. Pápeža tiež pozvali aj všetci slovenskí katolícki biskupi.

Pápež navštívil mestá Bratislava, Košice, Prešov a Šaštín-Stráže. Stretol sa s predstaviteľmi štátu, s prezidentkou, predsedom parlamentu a premiérom, ale aj s biskupmi, kňazmi a rehoľníkmi. Zvláštnu pozornosť venoval Spoločnosti Ježišovej, ktorej je sám členom. Stretol sa tiež s predstaviteľmi židovskej náboženskej obce, mládežou a obyvateľmi košického sídliska Luník IX. František sa na Slovensku zúčastnil dvoch veľkých bohoslužieb, jednej byzantského obradu a jednej latinského obradu. V Prešove, stredisku Gréckokatolíckej cirkvi na Slovensku, predsedal Božskej liturgii svätého Jána Zlatoústeho, najčastejšej forme gréckokatolíckej liturgie. Bolo to prvý raz, čo pápež na Slovensku slávil gréckokatolícku liturgiu. Na sviatok Sedembolestnej Panny Máriepatrónky Slovenska celebroval pútnickú svätú omšu pri Šaštínskej bazilike.

Návšteva prebehla v období pandémie ochorenia COVID-19, v dôsledku čoho ju sprevádzalo viacero hygienických opatrení. Záujemcovia o stretnutie s pápežom sa museli na podujatia registrovať cez oficiálnu stránku. Po preverení či sú zaočkovaní proti ochoreniu COVID-19 im bol na e-mail odoslaný lístok nevyhnutný pre vstup na podujatia s pápežom. Až neskôr bola umožnená registrácia aj pre nezaočkovaných a to v tzv. režime OTP. Registrácia na stretnutia s pápežom Františkom na Slovensku bola kompletne ukončená 12. septembra 2021 o 24:00 SELČ. Na stretnutia s pápežom Františkom sa prihlásilo asi 100-tisíc ľudí.

Pápež sa vo svojich príhovoroch zaoberal rôznymi témami, ktoré sa netýkali len oblasti kresťanstva. Vyzdvihol viaceré hodnoty blízke aj sekulárnemu svetu. Zameral sa najmä na motívy pokory, lásky, odpustenia a prijatia každého člena spoločnosti. Ani v jednom z pápežových verejných prejavov na Slovensku nezazneli motívy homosexuálnych partnerstiev a interrupcií, práve naopak, vyjadril sa, že kultúrne vojny nie sú cesta. Motto návštevy bolo: *„S Máriou a Jozefom na ceste za Ježišom“.*

Návšteva priniesla aj symbolický koniec kauzy odvolaného trnavského arcibiskupa Róberta Bezáka, ktorý v Šaštíne slávil spolu s pápežom Františkom po boku ostatných slovenských biskupov omšu a pocítil satisfakciu.

## Kontext
[náhľad|[František (pápež)|František, 266. rímsky biskup]]
Dňa 14. apríla 2020 sa uskutočnil telefonát medzi prezidentkou Zuzanou Čaputovou a pápežom Františkom, ktorého témou bola aj cesta na Slovensko. Čaputová telefonát opísala takto: *„Povedal mi, že veľmi rád príde, rád sa s vami stretne, pokiaľ to okolnosti dovolia.“* Prezidentka sa s pápežom stretla osobne vo Vatikáne v decembri toho istého roka, kedy mu už osobne adresovala pozvanie na Slovensko.

Špekulácie o možnej návšteve pápeža na Slovensku zosilneli 8. marca 2021 po jeho návrate z apoštolskej cesty do Iraku. Na palube lietadla vtedy rímsky biskup novinárom na otázku, kam by ešte rád pocestoval, odpovedal: *„Neviem, či sa apoštolské cesty uskutočnia alebo nie, len sa vám priznám, že pri tejto ceste som sa unavil oveľa viac než pri iných. Tých 84 rokov nepríde samo, má to svoje dôsledky... nuž uvidíme. Teraz budem musieť ísť do Maďarska na záverečnú svätú omšu Medzinárodného eucharistického kongresu, nie na návštevu krajiny, ale iba na svätú omšu. Ale Budapešť je na dve hodiny autom od Bratislavy, prečo nenavštíviť Slovensko? Neviem. Takto sa veci uberajú...“* Pápežove slová o možnej návšteve Slovenska vyvolali radosť v radoch slovenskej katolíckej cirkvi a na slová pozitívne reagovala aj prezidentka Zuzana Čaputová.

Pápež František spomenul možnosť návštevy Slovenska len asi tri mesiace od času kedy ho prezidentka Zuzana Čaputová pri návšteve Vatikánu dňa 14. decembra 2020 pozvala na Slovensko. Pápeža Františka na Slovensko pozývali v minulosti aj prezident Andrej Kiska a prezident Ivan Gašparovič.

Pápež oficiálne potvrdil svoju návštevu pri poludňajšej modlitbe Anjel Pána na Námestí svätého Petra v nedeľu 4. júla 2021. Po udelení požehnania uviedol: *„Mám radosť oznámiť, že od 12. do 15. septembra, ak Pán Boh dá, prídem na Slovensko na pastoračnú návštevu.“*

## Duchovná príprava
[náhľad|Pápež [František (pápež)|František zdraví veriacich]]

### Pastierske listy
Slovenskí katolícki biskupi vydali v rámci príprav na pápežovu návštevu na nedeľu 18. júla 2021 pastiersky list. Veriacich povzbudili, aby sa na návštevu pripravili aj duchovne a povzbudili ich k čítaniu Biblie a dokumentov, ktoré pápež František vydal. Venovať sa mali trom oblastiam modlitby a prípravy: za pápeža, za Cirkev na Slovensku a za ľudí vo svete*.*

Na nedeľu 29. augusta 2021 vydali slovenskí katolícki biskupi ešte jeden pastiersky list, v ktorom ľudí vyzývali, aby, ak je to možné, sa stretnutia s pápežom zúčastnili. Dôvodom bol nezáujem verejnosti o podujatie, resp. registráciu naň, keďže týždeň pred tým bolo podľa oficiálnych údajov na všetky podujatia dohromady prihlásených iba 33 000 ľudí, pričom maximálna kapacita bola mnohonásobne väčšia.

K návšteve pápeža Františka na nedeľu 5. septembra 2021 vydal vo svojej arcidiecéze príhovor na záver svätých omší Mons. Bernard Bober, košický arcibiskup metropolita. Mons. Stanislav Stolárik, rožňavský biskup, zase vydal pastiersky list, ktorý sa v Rožňavskej diecéze čítal namiesto kázní.

### Modlitby a katechézy
Katolícka cirkev pozývala veriacich do oficiálnej duchovnej prípravy, ktorá začala 15. augusta 2021. Jej dôležitou súčasťou bola modlitba za návštevu. Okrem modlitby boli zverejnené aj prosby vhodné na vloženie do svätých omší počas spoločných modlitieb veriacich.

Súčasťou duchovnej prípravy na návštevu je aj séria júlových a augustových katechéz na tému Františkovej mariánskej úcty, ktoré viedol a na internet publikoval Mons. Jozef Haľko, pomocný biskup bratislavský, ktorý bol zodpovedný za duchovnú prípravu pred návštevou. Biskup taktiež vyzval veriacich, aby sa každý deň modlili za pápeža Františka jeden desiatok ruženca.

Rada Konferencie biskupov Slovenska pre rodinu ponúkla rodinné katechézy, aby bližšie spoznali slová pápeža o výzvach, ktorým čelia dnešné rodiny vo svete. Bratislavská arcidiecéza tvorila videá o zaujímavostiach zo života pápeža, publikovala ich na sociálnu sieť Facebook. Na oficiálnej stránke návštevy bola možnosť prihlásiť sa na odber myšlienok pápeža Františka dennými emailmi počnúc 15. augustom 2021.

### Pápežova duchovná príprava
Bolo medializované, že v piatok 10. septembra 2021 večer pápež František prišiel do Baziliky Panny Márie Väčšej v Ríme, kde sa pri oltári s vyobrazením Panny Márie ako *[[Salus Populi Romani]]* modlil za svoju apoštolskú cestu do Budapešti a na Slovensko, aby ju zveril Panne Márii.

## Epidemické opatrenia

### Pôvodný vstup len pre zaočkovaných
Návšteva pápeža sa uskutočnila počas celosvetovej pandémie ochorenia COVID-19, v čase keď odborníci očakávali nástup tretej vlny na Slovensku. Aj preto v utorok 20. júla 2021 minister zdravotníctva Slovenskej republiky Vladimír Lengvarský na spoločnom tlačovom vyhlásení s bratislavským arcibiskupom Mons. Stanislavom Zvolenským ohlásil, že kapacita verejných podujatí s pápežom bude vysoko nad súčasné limity vyplývajúce z Covid automatu, avšak zúčastniť sa ich budú môcť len osoby plne zaočkované proti ochoreniu COVID-19.

Na stretnutie s pápežom Františkom v Košiciach sa mali môcť záujemcovia prihlasovať od 1. augusta, avšak prihlasovanie začalo až 13. augusta cez centrálny systém. Každý prihlásený bol následne skontrolovaný cez Národné centrum zdravotníckych informácií a Regionálny úrad verejného zdravotníctva so sídlom v Košiciach či je zaočkovaný proti ochoreniu COVID-19, a teda spôsobilý účasti.

Na otázku, či bolo toto rozhodnutie vydané preto, aby sa pápežova návšteva využila ako jedna zo súčastí propagovania očkovania proti ochoreniu COVID-19, ktorého je sám František zástancom, odpovedal v rozhovore pre SME premiér Eduard Heger takto: *„Takto to nikdy nebolo, toto nikdy nebol motív, chceli sme tým chrániť zdravie.“*

#### Očkovanie vo farnostiach
Košický kraj zriadil očkovacie centrá vo farnostiach. V utorok 20. júla sa pre tento účel stretli košický župan Rastislav Trnka a košický arcibiskup metropolita Mons. Bernard Bober. Očkovalo sa jednodávkovou vakcínou Janssen od spoločnosti Johnson & Johnson. Spolu s arcibiskupstvom odsledovali záujem v jednotlivých farských spoločenstvách a podľa toho pripravili harmonogram. O tento spôsob vakcinácie však nebol veľký záujem. Do 10. augusta ju využili len 4 farnosti, a vo všeobecnosti návšteva pápeža výrazne nezvýšila záujem Slovákov o očkovanie proti COVID-19. Aj preto sa začali ozývať hlasy, aby sa podujatí mohli zúčastniť aj nezaočkovaní keďže v susednom Maďarsku to bolo umožnené.

### Prechod na režim OTP
Dňa 4. septembra 2021 zverejnila Konferencia biskupov stanovisko, v ktorom vyhlásila, že podujatia s pápežom Františkom zorganizuje v takzvanom režime OTP (očkovaní, testovaní, po prekonaní ochorenia), ktorý vychádzal z aktuálne platnej verzie Covid automatu. Upresnila, že nezaočkovaní a očkovaní budú v osobitných sektoroch a tiež, že budú mať samostatné vstupy. Všetky protipandemické opatrenia vychádzajúce z Covid automatu a ďalších vyhlášok Úradu verejného zdravotníctva Slovenskej republiky či iných kompetentných autorít štátu mali byť dodržané, napríklad na podujatie v Prešove, ktorého okres bol v tom týždni v oranžovej farbe Covid automatu, mohlo podľa pravidiel byť vpustených iba tisíc nezaočkovaných ľudí. Vyžadované mali byť potvrdenie o negatívnom výsledku RT-PCR alebo LAMP testu nie staršieho ako 72 hodín, alebo antigénového testu nie staršieho ako 48 hodín. V čase zverejnenia stanoviska ešte Cirkev nemala dohodnuté mobilné testovacie miesta v blízkosti miest, kde sa konali podujatia s pápežom, v dôsledku čoho požiadala takýchto ľudí, aby sa nechali otestovať v mieste svojho bydliska.

Registrácia pre nezaočkovaných ľudí bola spustená 6. septembra, do toho času organizátori dôrazne vyzývali neočkovaných záujemcov o účasť, aby počkali a neprihlasovali sa cez formulár pre zaočkovaných proti ochoreniu COVID-19.

Zmiernenie nastalo potom, čo sa v spoločnosti začali ozývať hlasy z radov biskupov, politikov, ale aj odborníkov lekárskej vedy, ktoré videli nespravodlivosť v podmienkach účasti na podujatiach v rámci návštevy pápeža a v podmienkach účasti na rôznych iných, napríklad športových podujatiach a žiadali prechod na systém OTP, alebo si to aspoň vedeli predstaviť.

## Príprava podujatí
Vláda Slovenskej republiky na rokovaní 10. augusta 2021 vyčlenila na vykrytie výdavkov súvisiacich s návštevou pápeža Františka 5 442 913,40 eur. Zároveň odsúhlasila aj denné vyčlenenie do 1300 príslušníkov Ozbrojených síl Slovenskej republiky. Konferencia biskupov Slovenska na registráciu účastníkov získala 72-tisíc eur a na logisticko-administratívne zabezpečenie 41-tisíc eur. Takmer 487-tisíc eur dostalo Gréckokatolícke arcibiskupstvo Prešov na zabezpečenie liturgie v priestore pred Mestskou halou v Prešove.

Za generálneho koordinátora bol Mons. Stanislavom Zvolenským ustanovený kňaz Ivan Ružička, tajomník KBS. Za koordinátora pre masmédiá bol určený kňaz Martin Kramara, hovorca KBS. Koordinátormi pre liturgiu boli určení kňazi Vladimír Kiš za rímskokatolíkov a Marek Durlák za gréckokatolíkov. Miestnym koordinátorom v Bratislavskej arcidiecéze sa stal Mons. Tibor Hajdu, v Košickej arcidiecéze kňaz Jozef Kmec a v Prešovskej archieparchii Mons. Ľubomír Petrík. Koordinátori pôsobili pod vedením Mons. Giacoma Guida Ottonella, apoštolského nuncia na Slovensku, a jeho zástupcu.

Počas návštevy bolo Železničnou spoločnosťou Slovensko vypravených 95 špeciálnych vlakov.

### Košice
Na tlačovej konferencii pred Katedrálou sv. Alžbety vo štvrtok 22. júla košický primátor Jaroslav Polaček a košický arcibiskup metropolita Mons. Bernard Bober oznámili verejnosti detaily organizácie podujatí s pápežom v Košiciach. Okrem spustenia informačného portálu a prihlasovacieho systému účastníkov stretnutia s pápežom mesto Košice chystalo verejnú LED obrazovku, na ktorej bolo možné pápežovu návštevu sledovať. V deň prítomnosti pápeža Františka na území Košickej arcidiecézy, ako aj 15. septembra 2021, sa v tamojších kostoloch hrala po každej svätej omši Pápežská hymna, na kostoloch a farských budovách viseli vatikánske vlajky.

Verejná doprava bola v Košiciach v deň návštevy zadarmo. Pútnici, ktorí prišli autom ho mali zaparkovať na jednom zo záchytných parkovísk, ktorých naplnenosť bola priebežne hlásená Rádiom Slovensko. Obyvatelia Košíc dostali pred návštevou do schránok informačné letáky. Na opravy ciest sa vyčlenilo 830 000 eur.

[náhľad|Sídlisko [Košice – mestská časť Luník IX|Luník IX, miesto stretnutia s komunitou Rómov]]
#### Sídlisko Luník IX
Na sídlisko Luník IX viedla len jediná prístupová cesta, ale mesto bolo odhodlané vybudovať do termínu návštevy ďalšiu. To sa však nepodarilo zrealizovať. Mesto sa zároveň pokúsilo zvýšiť zaočkovanosť proti ochoreniu COVID-19 na sídlisku. Na sídlisku bol osadený veľký kríž a na bytovku namaľovaný obraz.

[náhľad|Na [Štadión Lokomotívy|Štadióne Lokomotívy v Košiciach sa pápež stretne s mladými|vľavo]]
#### Štadión Lokomotíva
Pódium navrhol grafik Stanislav Andiľ z Nového Salaša, ktorý navrhol aj bohoslužobný priestor na blahorečenie Anny Kolesárovej, ktoré sa konalo tiež na Štadióne Lokomotívy. Bolo 28 metrov široké, 20 metrov hlboké a približne 8 metrov vysoké. Centrálnym motívom boli tváre a farby. Motív odkazoval na mládež, ktorá v dnešnej dobe vo veľkom používa sociálne siete a zdieľa svoje emócie, pocity a nálady, či už veselé, alebo smutné. Na pódiu bol umiestnený relikviár s relikviami Anny Kolesárovej.

[náhľad|sv. [Ján Pavol II. pred Mestskou halou v Prešove, po 26 rokoch rovnaké miesto navštívi jeho nástupca]]
### Prešov
V piatok 23. júla boli oznámené bližšie informácie o prípravách pápežovej návštevy v Prešove. Na tlačovej konferencii ich objasnili Mons. Ján Babjak, prešovský arcibiskup metropolita, Andrea Turčanová, primátorka mesta, Milan Majerský, predseda Prešovského samosprávneho kraja a Mons. Ľubomír Petrík, miestny koordinátor návštevy. Prípravný tím očakával na archijerejskej Božskej liturgii svätého Jána Zlatoústeho prítomnosť asi 50-tisíc veriacich, ktorým budú vydané lístky. Areál pri Mestskej hale bol otvorený od 2:00 v noci, do 8:00 ráno. Každý zúčastnený dostal brožúrku, spomienkový šál a malú vlajku. Pre toto podujatie bola vytvorená hymna *Oslávený kríž*, ktorej text napísala Zuzana Eperješiová, zhudobnil ju Dominik Petrík a naspievali ju Peter Milenky & band.

[náhľad|Menej ako dva týždne pred návštevou začali [Prešov zdobiť billboardy s pápežom Františkom]]
Mestskí poslanci vyčlenili z rozpočtu mesta na náklady spojené s návštevou pápeža 70-tisíc eur. Financie mali byť použité na vytvorenie záchytných parkovísk, zabezpečenie kyvadlovej dopravy, odstránenie oplotenia, údržbu a kosenie, likvidáciu odpadu a zabezpečenie vlajkovej výzdoby. Župa v spolupráci so Železničnou spoločnosťou Slovensko posilnila v čase návštevy pápeža autobusové a vlakové spojenia. Zaparkovať bolo možné aj na neotvorenej diaľnici. Počas návštevy boli osadené dva dočasné mosty cez rieku Torysu. Ulice v okolí miesta stretnutia boli úplne alebo čiastočne uzavreté.

Mestská hromadná doprava bola v deň návštevy zadarmo, no niektoré linky mali zmenené trasy a premávali podľa mimoriadneho cestovného poriadku. Počas dňa bolo na linky MHD vypravených 81 vozidiel, z toho 35 trolejbusov, a 133 vodičov v súčte odpracovalo rekordných 1068 hodín. V uliciach bolo 7 pracovníkov dopravnej prevádzky, ktorí informovali návštevníkov mesta, a dvaja dopravní dispečeri operatívne riadili prevádzku priamo na obratisku Budovateľská neďaleko miesta liturgie s pápežom.

Vo všetkých stredných školách, ktorých zriaďovateľom je Prešovský samosprávny kraj, a vo všetkých cirkevných školách, ktorých zriaďovateľmi sú Košická arcidiecéza alebo Prešovská archieparchia, neprebiehal v deň pápežovej návštevy vyučovací proces. Voľno mali aj všetky školy v zriaďovateľskej pôsobnosti mesta.

#### Liturgický priestor
[náhľad|Vizualizácia liturgického priestoru pri Mestskej hale v [Prešove|vľavo]]
Autorom dizajnu liturgického priestoru bol Ing. arch. Peter Marcinko, ktorý navrhol aj pódium použité pri návšteve sv. Jána Pavla II. v roku 1995. Peter Marcinko bol zároveň autorom dizajnu pápežského sedesu a ambóny.

náhľad|Klokočovská ikona Bohorodičky
Liturgický priestor bol navrhnutý v rozmeroch 30 metrov do šírky, 15 metrov do hĺbky a približne 13 metrov do výšky. Konštrukcii vyhotovenej v bielom prevedení navrchu dominoval typický východný kríž s troma ramenami. Kríž symbolicky podopierali časti konštrukcie pripomínajúce ruky, ktoré obdarovávajú. Odkazujúc na zdvihnuté ruky kňaza počas liturgie pri zvolaní *„Hore srdcia!“* a tiež na iný liturgický úkon keď kňaz po premenení zdvíha konsekrované hostie a víno a spieva nad nimi. Pod krížom sa otvára liturgický priestor, čo symbolizuje, že ľud je v Božom objatí a pod jeho ochranou. Byzantský oslávený kríž, na ktorom Kristus nie je trpiaci, ale už vzkriesený, dominoval zadnej stene svätyne nad sedesom a menší ikonografický drevený kríž bol umiestený na čestnom mieste vpredu uprostred.

Pre gréckokatolícke chrámy je typický ikonostas, stena s ikonami oddeľujúca svätyňu od priestoru pre ľud. V tomto liturgickom priestore však boli umiestnené len dve základné ikony: ikona Krista Učiteľa a ikona Presvätej Bohorodičky. Išlo o fotokópie ikon z dreveného Chrámu Stretnutia Pána so Simeonom vo východoslovenských Kožanoch.

V liturgickom priestore patrilo čestné miesto ikone klokočovskej Bohorodičky, ktorá mala v roku 1670 zázračne slziť. Táto ikona bola 29. júna 2021 umiestnená pri hlavnom oltári Baziliky svätého Petra v Ríme, kde si ju počas svätej omše pápež Františk uctil.

### Šaštín-Stráže
[náhľad|[Bazilika Sedembolestnej Panny Márie v Šaštíne-Strážoch]]

Malo ísť o najväčšie hromadné podujatie na Slovensku od začiatku pandémie ochorenia COVID-19. Omše sa podľa slov miestneho rehoľníka Juraja Tirpáka malo zúčastniť asi 100-tisíc ľudí, no kapacity rátali s počtom do 300-tisíc. Dva týždne pred svätou omšou bolo prihlásených len 30 000 účastníkov. Tirpák naznačil, že ak by sa zhoršila pandemická situácia, program by sa obmedzil iba na modlitbu v Bazilike. Zrušenie akcie by podľa neho nastalo iba na priamu žiadosť z Vatikánu.

#### Dizajn bohoslužobného priestoru
Bohoslužobný priestor bol situovaný neďaleko Baziliky Sedembolestnej Panny Márie a bol postavený tak, že jeho hlavná os smerovala k Bazilike. Priestor navrhol kolektív Bogar Architekti a ER Atelier (Michal Bogár, Mária Bogárová, Ema Ruhigová, Roman Ruhig ml.). Do návrhu presbytéria vstúpili svojimi dielami aj výtvarníci Dorota Sadovská, Martin Lettrich a Viktor Oravec. Objekt mal formu transparentnej architektúry, priestoru dominoval kríž vyrobený z trámov moravskonovoveského kostola zničeného tornádom.

V priestore bol umiestnený aj obraz svätého Jozefa a socha Piety z Baziliky Sedembolestnej Panny Márie. Dizajn bol riešený vzdušne a jednoducho, dominovali mu svetlé odtiene. Liturgický priestor mal rozmery približne 22 × 15 metrov.

Do úvahy bola vzatá aj ekológia, ktorú pápež František zdôrazňuje, preto mobiliár použitý pri slávnosti mal byť neskôr znova využitý, oltár s ambonou boli určené na ďalšie používanie do niektorého zo slovenských kostolov a pódium na iné akcie.

Špeciálne pre túto bohoslužbu boli navrhnuté aj rúcha pre prítomných kňazov a predovšetkým pre pápeža. Pápež mal oblečené žiarovo biele hodvábne rúcho, ktoré dopĺňali jemné zlatisté tóny. Na tvorbe rúch sa podieľala textilná výtvarníčka Jana Zaujecová.

## Priebeh návštevy

### Odlet z Ríma a zastávka v Budapešti
Pápež František odletel 12. septembra 2021 z Medzinárodného letiska Rím-Fiumicino do Budapešti o 06:10 SELČ na stroji Airbus A320-216 vo vlastníctve spoločnosti Alitalia. V hlavnom meste Maďarska, Budapešti, pristál o 07:43 SELČ. Na letisku ho privítali Mons. Michael August Blume SVD, apoštolský nuncius v Maďarsku, Eduard Habsburg-Lothringen, maďarský veľvyslanec pri Svätej stolici, a tiež podpredseda maďarskej vlády a dve deti oblečené v tradičných krojoch. Okolo červeného koberca lemovaného vojakmi stála masa bežných ľudí.

Asi hodinu po prílete do maďarskej metropoly sa v Múzeu výtvarného umenia pápež stretol s maďarským prezidentom Jánosom Áderom, ktorého sprevádzal premiér Viktor Orbán. Práve s maďarským premiérom sa pápež František nezhodne vo viacerých otázkach, najmä týkajúcich sa migrácie. Stretnutie trvalo asi 40 minút, Vatikánske dikastérium pre komunikáciu, ktoré skrz svoj televízny kanál pokrývalo celú apoštolskú cestu i iné pápežove počiny, prinieslo divákom zábery len na to, ako pápež vstupuje do budovy múzea, ale nič zo stretnutia s politikmi. Na facebookovom účte maďarského premiéra bola zo stretnutia zverejnená fotografia, na ktorej si maďarský premiér a pápež podávajú ruky, do tváre je na nej vidieť len maďarskému politikovi. *"Medzi témami, o ktorých sa hovorilo, bola úloha cirkvi v krajine, záväzok k ochrane životného prostredia a ochrana a podpora rodiny,"* uviedol Vatikán vo vyhlásení o stretnutí.

Následne sa v budove múzea konalo stretnutie pápeža s biskupmi, po ktorom nasledovalo ekumenické stretnutie s predstaviteľmi iných cirkví.

Na záver svojej krátkej zastávky v Budapešti pápež František celebroval svätú omšu na Námestí Hrdinov, ktorou ukončil 52. Medzinárodný eucharistický kongres, ktorý sa v týždni konal v maďarskom hlavnom meste. Pontifikálnej svätej omše sa zúčastnilo asi 130-tisíc veriacich z Maďarska i okolitých krajín. Na slávení bol prítomný aj ekumenický patriarcha Bartolomej, predstavitelia Židovskej náboženskej obce a ďalší. Jednou z myšlienok, ktoré odzneli vo Františkovej homílii bola aj táto: „*Kráčať za [[Ježiš Kristus|Ježišom]] znamená rozhýbať dennodenne naše kroky v ústrety bratovi. K tomu nás pohýna [[Eucharistia]] – cítiť sa byť jedným Telom, rozdávať sa pre iných*“. Čo sa týka protiepidemických opatrení, boli miernejšie ako na podujatiach plánovaných na Slovensku, avšak Maďarsko bolo zároveň krajinou s oveľa väčšou mierou zaočkovanosti proti ochoreniu COVID-19.

Po svätej omši pápež odišiel na budapeštianske letisko odkiaľ o 14:56 SELČ odletel do Bratislavy. Hlava katolíckej cirkvi tak v Maďarsku strávila približne sedem a štvrť hodiny.

### Prílet na Slovensko a privítanie
Pápežov odlet z Budapešti bol pôvodne plánovaný na 14:30 SELČ, ale neskôr sa plán posunul o 26 minút. Očakávalo sa preto, že na Slovensko rímsky biskup priletí s meškaním. Tento variant sa však nepotvrdil. Na základe dát z webovej stránky flightradar24.com bolo zrejmé, že lietadlo Airbus A320-216 spoločnosti Alitalia cestou do Bratislavy neletelo priamo, ale dvakrát obkrúžilo obec Okoč pri Veľkom Mederi, pravdepodobne preto, aby sa pápež v lietadle stihol naobedovať. Na bratislavské Letisko M. R. Štefánika pristálo lietadlo s pápežom Františkom na palube o 15:29 SELČ. O 15:30 sa na mali podľa plánov na 12 minút rozozvučať zvony všetkých katolíckych kostolov na Slovensku. Rozhodli o tom biskupi Slovenska, ktorí takéto rozhodnutia vyhlasujú pri mimoriadnych udalostiach, alebo pri spomienkach na veľké udalosti dejín.

Na pristávacej ploche, hneď po vystúpení z lietadla, pápeža privítala prezidentka Zuzana Čaputová, ktorá sa neskôr vyjadrila, že prvé Františkove slová na Slovensku boli: „*Pozvali ste ma v decembri na Slovensko a dnes plním tento sľub.*“ Po privítaní prezidentkou bol pápežovi deťmi v krojoch tradične ponúknutý chlieb a soľ. Obdarili ho aj kyticou vytvorenou z pôvodných slovenských druhov rastlín a bylín charakteristických pre región, ktorú vytvoril florista Róbert Bartolen.

Prezidentka pápežovi následne predstavila svoju uvítaciu delegáciu, ktorú tvorili predseda parlamentu Boris Kollár, predseda vlády Eduard Heger, minister zahraničných vecí a európskych záležitostí Ivan Korčok, verejná ochrankyňa práv Mária Patakyová, primátor Bratislavy Matúš Vallo, veľvyslanec Slovenska pri Svätej stolici Marek Lisánsky, vedúci kandelárie prezidentky Metod Špaček, preživšia holokaustu Herta Vyšná, disident a bývalý politik František Mikloško a riaditeľka OZ Plamienok Mária Jasenková. Privítanie zabezpečilo 20 príslušníkov Čestnej stráže prezidenta.

Pápež slovenskej prezidentke predstavil svoju delegáciu, ktorá pozostávala z členov Rímskej kúrie, z ktorých azda najvýznamnejší je kardinál Pietro Parolin, štátny sekretár Vatikánu. Františka na Slovensku vítal aj apoštolský nuncius Mons. Giacomo Guido Ottonello. Na uvítacej ceremónii boli tiež prítomní slovenskí katolícki biskupi. Predseda biskupskej konferencie Mons. Stanislav Zvolenský stál pri červenom koberci a za všetkých slovenských biskupov pozdravil pápeža.

Po krátkom uvítaní, ktorému sa prizerali aj veriaci z Vajnorskej farnosti, pápež František nastúpil do auta a v kolóne odišiel do salónika v budove letiska, kde sa porozprával s prezidentkou. Zuzana Čaputová o stretnutí hovorila takto: „*Keď som sa ho vo vnútri v salóniku okrem iného pýtala, ako sa má a ako sa cíti, lebo má veľmi intenzívny program, povedal mi, že sa cíti, akoby omladol.*“ Táto návšteva pápežovi podľa prezidentkiných slov „*vlieva energiu*“.

### Stretnutia na nunciatúre
Po uvítaní na bratislavskom letisku sa kolóna s pápežom Františkom presunula na Apoštolskú nunciatúru na Slovensku, ktorá sídli neďaleko bratislavského Horského parku. Pápeža tam čakal dav nadšených veriacich, ktorým zakýval z okna elektroauta. František na nunciatúru dorazil približne o 16:35 SELČ.

#### Ekumenické stretnutie
Na Apoštolskej nunciatúre sa konalo krátko po príchode pápeža ekumenické stretnutie s ďalšími kresťanskými cirkvami. Na stretnutí bol prítomný evanjelický generálny biskup Ivan Eľko, ktorý ako predseda Ekumenickej rady cirkví predniesol aj prejav, v ktorom pripomenul 20. výročie dohovoru o vzájomnom uznávaní krstu. Prítomný bol aj pravoslávny arcibiskup Rastislav, ktorý je hlavou Pravoslávnej cirkvi v českých krajinách a na Slovensku, či iní predstavitelia kresťanských cirkví na Slovensku. Pápež František tu predniesol prejav zameraný na túžbu o jednotu kresťanov. Spomenul, že hoci dnes ešte nie je možné, aby sa všetci kresťania stretávali pri jednom eucharistickom stole, môžu prichýliť Ježiša tým, že mu poslúžia v chudobných. Vo svojom prejave taktiež citoval slová básne *[[Mor ho!]]* od Sama Chalupku: „*Ale keď na naše dvere zaklope ruka cudzia v úprimnej dôvere: kto je, ten je; či je on zblíza, či z ďaleka: Vo dne, v noci na stole dar boží ho čaká.*“

Súčasťou stretnutia bola aj spoločná modlitba Žalmu 103, osobný pozdrav účastníkov a spoločná fotka.

#### Stretnutie s jezuitmi
Po ekumenickom stretnutí nasledovalo súkromné stretnutie s členmi Spoločnosti Ježišovej, do ktorej patrí aj František. Keďže šlo o súkromné stretnutie, videozáznam ani oficiálny výstup nie sú k dispozícii, ale zo slov jeho účastníkov vychádza, že sa nieslo vo veľmi priateľskom duchu. Na stretnutí nemal prejav ani pápež, ani žiaden zo slovenských jezuitov, namiesto toho sa asi hodinu a pol spontánne rozprávali, kládli pápežovi otázky a on im odpovedal. Provinciál jezuitov na Slovensku Jozef Šofranko SJ sa po stretnutí vyjadril takto: „*Vystupoval ako pápež a zároveň spolubrat. Ako hlava cirkvi a zároveň ako rovný medzi rovnými. Každý jeden spolubrat bol zasiahnutý priateľskosťou.*” Profesor Miloš Lichner SJ povedal, že ako pápež vstúpil do miestnosti, obišiel kreslo, ktoré bolo preňho pripravené, a zobral si rovnakú stoličku, ako mali všetci ostatní prítomní. O obsahu rozhovorov odmietol informovať, pretože je to podľa neho rovnako dôverné, ako rozhovory v rodine. Úryvky z rozhovoru boli však neskôr zverejnené na webovej stránke slovenských jezuitov. Rozprávali sa o migrantoch, o tom, aké vlastnosti by mali prejavovať jezuitskí kňazi, ale aj o vzťahu pápeža Františka k jeho odporcom.

Na stretnutí, ktoré trvalo dlhšie než bolo plánované, bol pápež úplne sám, bez akýchkoľvek spolupracovníkov. Jezuiti pápeža Františka obdarovali troma darmi: kvetom, ktorého lupene tvoria fotky rodín a detí, s ktorými jezuiti pracujú, kniha *K prameňom* od Ladislava Csontosa obsahujúca medailóny pätnástich jezuitov trpiacich v časoch komunistickej totality a ďalšia časť komentára k žalmom 120 až 150, ktorý okrem katolíckych postojov obsahuje preklady komentárov rabínov i teológov z čias reformácie. Ide o dielo spolupráce katolíkov, protestantov a židov.

Pápež František bol počas návštevy ubytovaný v budove Apoštolskej nunciatúry v Bratislave. Mal pripravenú jednoduchú izbu.

### Oficiálne privítanie v Prezidentskom paláci
Ráno 13. septembra 2021 prišla kolóna s pápežom Františkom k Prezidentskému palácu. Podľa programu mal pápež prísť o 9:15 SELČ, ale v skutočnosti prišiel o pár minút skôr. Po vystúpení z elektroauta ho privítala prezidentka Zuzana Čaputová a deti z folklórneho súboru mu ponúkli chlieb a soľ. Následne vojaci Čestnej stráže prezidenta SR zahrali hymny Vatikánu a Slovenska. Po privítaní s vojenskými poctami sa pápež doprevádzaný prezidentkou odobral do Zlatého salónika Grasalkovičovho paláca. Tam sa v súkromí rozprával s prezidentkou. V Zelenom salóniku sa odohralo stretnutie s rodinou slovenskej prezidentky a jej partnerom. Zvyčajne si na stretnutie s rodinou hlavy štátu pápež vyhradzuje asi 10 až 15 minút, no s rodinou Zuzany Čaputovej strávil asi pol hodinu.

Prezidentka pápeža Františka v Zelenom salóniku obdarovala symbolicky pecňom chleba, ktorý bol upečený v pekárni Chieb náš v Trnave. Chlieb bol uložený v prútenom koši ktorý uplietol majster ľudovej umeleckej výroby Pavol Vrtich z Nového Mesta nad Váhom z lúpaného prútia. Chlieb bol prikrytý paličkovanou čipkou, ktorej vzor pochádza z obce Slovenský Grob. Túto prikrývku navrhla Božena Janeková už v roku 1987. Zhotovil ju ÚĽUV. Pápežovi hlava štátu darovala tiež knihu *Reštaurovanie* od akademickej maliarky Márie Bidelnicovej, ktorá sa zaoberá reštaurovaním sakrálnych pamiatok. Medzi darmi bola aj nabíjacia stanica pre elektromobily od slovenskej startupovej firmy AgeVolt. Vo Vatikáne totiž z rozhodnutia pápeža Františka už skôr došlo k obmedzeniu používania áut so spaľovacími motormi. Zuzana Čaputová pápežovi darovala pre Vatikánsky fond, ktorý pomáha pri boji s pandémiou v chudobných častiach sveta, pľúcny ventilátor od IPM Chirana, ktorá mala aj zabezpečiť vyškolenie personálu na obsluhu, 14 germicídnych žiaričov od spoločností Microwell v Šali, Nexa v Piešťanoch a Unizdrav v Prešove, 98-tisíc špeciálnych injekčných striekačiek od spoločnosti Chirana T Injecta, ktoré sa používajú na očkovanie proti COVID-19, 108-tisíc ochranných rúšok od firmy Vidra zo Žiliny a tiež 40 kartónov dezinfekčných prostriedkov od firmy Banchem z Dunajskej Stredy. Pápež od prezidentky dostal aj med, ktorý vyrobili včely v Prezidentskej záhrade.

Pápež daroval prezidentke Zuzane Čaputovej medailu odkazujúcu na návštevu Slovenska. V strede medaily je Panna Mária, patrónka Slovenska, v pozadí dvojkríž, ktorý patrí k symbolom krajiny. Návštevu pripomína aj dátum a text na okraji medaily.

František je prvou hlavou katolíckej cirkvi, ktorá vstúpila do slovenského Prezidentského paláca. Pápež sv. Ján Pavol II. sa počas svojich návštev Slovenska stretával so slovenskými prezidentmi v budove Apoštolskej nunciatúry v Bratislave. Plné pocty pápežovi zabezpečilo 104 vojakov prezidentskej čestnej stráže.

### Stretnutie s občianskou spoločnosťou v Prezidentskej záhrade
Po osobnom stretnutí sa obaja presunuli do Prezidentskej záhrady, kde bolo zhromaždených asi 500 predstaviteľov občianskej spoločnosti, politikov, či predstaviteľov diplomatického zboru. Medzi pozvanými hosťami boli napríklad aj všetci žijúci bývalí prezidenti Slovenskej republiky, Rudolf Schuster, Ivan Gašparovič a Andrej Kiska, členovia vlády, predstavitelia politických strán a hnutí. Prítomní boli tiež zástupcovia občiaskych združení, ale aj vedeckej obce, napríklad vedec Pavol Čekan. Na stretnutie boli pozvaní tiež rodičia zavraždeného novinára Jána Kuciaka a matka jeho zavraždenej snúbenice Martiny Kušnírovej. Na stretnutí bol aj odvolaný trnavský arcibiskup Róbert Bezák C.Ss.R.

Na pódium v Prezidentskej záhrade vystúpil pápež František spolu s prezidentkou za zvuku hymnickej katolíckej piesne V sedmobrežnom kruhu Ríma, ktorá sa používa ako slovenská pápežská hymna.

Ako prvá vystúpila s prejavom prezidentka Zuzana Čaputová. Vo svojom prejave spomenula, čo ju spája s pápežom Františkom, tiež vyzdvihla dôležitosť katolíckej cirkvi v slovenskej spoločnosti. Vyjadrila aj svoju úctu k pápežovi Františkovi, ktorý je podľa nej uznávaný ďaleko za viditeľnými hranicami Cirkvi pre svoje posolstvo o inom štýle politiky a všeľudskom bratstve. Prezidentka povedala: „*Jediné, čo potrebujeme, je ľudskosť a uvedomenie si, že ľudia tvoria jednotu.*”

Po prejave prezidentky nasledoval príhovor pápeža Františka. Pápež v úvode svojho prejavu vyjadril presvedčenie, že dejiny pozývajú Slovensko, aby bolo poslom pokoja v Európe. Význačnú časť svojej reči venoval zamysleniu nad prepojením Evanjelia a tradičných uvítacích darov Slovanov, chleba a soli. Kritizoval materializmus a vyzdvihoval vzájomné bratstvo a pomoc. Záveru jeho príhovoru dominoval motív Tatier: „*Nemá zmysel sťažovať sa na minulosť, treba si vyhrnúť rukávy a spolu budovať budúcnosť. Želám vám, aby ste to urobili s pohľadom upretým nahor, ako keď sa pozeráte na vaše nádherné Tatry. Tam, medzi lesmi a vrcholmi, ktoré sa týčia k nebu, sa Boh zdá bližší a stvorenie sa javí ako nedotknutý dom, ktorý bol počas stáročí domovom toľkých generácií. Vaše hory spájajú v jedinom pohorí končiare a rozmanité scenérie a presahujú hranice krajiny, aby v kráse spojili rozličné národy.”*

Po skončení pápežovho prejavu znova zaznela pieseň V sedmobrežnom kruhu Ríma, za zvuku ktorej pápež s prezidentkou opustili zhromaždenie. Prezidentka potom pápeža odprevadila k jeho elektroautu, na ktorom odišiel na svoj ďalší program.

### Stretnutie so zasvätenými osobami v Dóme svätého Martina
Zo stretnutia s prezidentkou a osobnosťami občianskej spoločnosti sa pápež František presunul na stretnutie s biskupmi, kňazmi, zasvätenými osobami, seminaristami a katechétmi, ktoré sa konalo v Katedrále sv. Martina v Bratislave o 10.45 SELČ. Cestou do bratislavskej katedrály František požiadal šoféra, aby na zastavil auto na Staromestskej ulici. Tam boli pri okraji cesty zhromaždení veriaci, mladé mamičky s deťmi, ktoré chcel pápež osobne pozdraviť.

Pri bočnom vstupe do katedrály pápeža čakal Mons. Stanislav Zvolenský, arcibiskup metropolita bratislavský a predseda Konferencie biskupov Slovenska, a niekoľko desiatok zhromaždených veriacich. Bratislavský arcibiskup potom pápeža priviedol do chrámu. Keď pápež prišiel k bráne, miestny farár mu podal sväteničku a pápež požehnal vstupnú bránu svätenou vodou. Počas prechodu pápeža pomedzi lavice k oltáru latinsky spieval zbor slová z Evanjelia podľa Matúša: „*Ty si Peter a na tejto skale postavím svoju Cirkev a pekelné brány ju nepremôžu,”* odkazujúc na katolícke učenie o tom, že rímsky biskup je nástupcom svätého apoštola Petra, ktorému podľa biblických spisov Ježiš Kristus dal kľúče od nebeského kráľovstva a ustanovil ho za pastiera „*svojich oviec”*. Predtým ako pápež vystúpil k hlavnému oltáru, zastavil sa ešte v bočnej kaplnke. Po tom, čo pápež zasadol na čestnom mieste, ho bratislavský arcibiskup privítal. Na stretnutie bol pozvaný aj odvolaný trnavský arcibiskup Róbert Bezák, ktorý však kvôli účasti na podujatí s pápežom v Prezidentskej záhrade neprišiel ku katedrále včas a službukonajúci vojak ho už nechcel pustiť dnu, aj napriek potvrdeniu o pozvaní.

František, ktorému okrem iného patrí aj titul *Sluha sluhov Božích* sa v bratislavskej katedrále stretol s ľuďmi, ktorí svoj život obetovali službe Bohu, a venoval im aj svoj príhovor, ktorý zameral na to, ako by podľa jeho predstáv mali ohlasovať Evanjelium. V úvode spomenul, že je veľmi rád, že mohol prísť na Slovensko. Uviedol, že prezidentke Zuzane Čaputovej povedal, že Slovensko je „*jedna báseň”*. Niektoré dôležité body pápežovho prejavu boli:

* Kázne pri svätých omšiach by nemali trvať 40 až 50 minút, ale skôr menej, maximálne 10 až 15 minút, pretože ľudia po ôsmich minútach prestávajú počúvať. Po týchto slovách sa katedrálou ozval potlesk, ktorý začali rehoľné sestry. František si to všimol a potom sa zasmial, že „*práve ony sú obeťou našich kázní”.*
* Cirkev má byť symbolom slobody a prijatia: *„Nikto sa nesmie cítiť utláčaný, ale každý má možnosť objaviť krásu evanjelia a vstúpiť do vzťahu s Bohom.“ *
* Prirovnal kňazov k rozsievačom, ktorí rozsievajú semená, ale nemali by ich každý deň kontrolovať a vyhrabávať zo zeme, aby zistili či rastú. Starostlivosť o rast majú prenechať Bohu.
* Zdôrazňoval motív slobody: *„Cirkvi, ktorá nedáva priestor dobrodružstvu slobody – aj v duchovnom živote –, hrozí to, že sa stane rigidnou a zatvorenou. Niektorí sú na to azda zvyknutí; ale mnohých iných – najmä mladšiu generáciu – neláka ponuka viery bez vnútornej slobody v rámci cirkvi, kde majú všetci rovnako myslieť a slepo poslúchať.“ *
* Vyjadril, že sa mu páči slovenské príslovie *„Kto do teba kameňom, ty do neho chlebom!“.* Je podľa neho veľmi evanjeliové.**'
* Pápež si spomenul aj na [[Ján Chryzostom Korec|Jána Chryzostoma kardinála Korca]], ktorý bol počas komunistickej totality väznený, no keď sa po čase dostal do Ríma, zapálil tam v katakombách sviečku za svojich prenasledovateľov, pre ktorých žiadal milosrdenstvo u Boha. Práve tento čin [[František (pápež)|František]] veľmi ocenil.**'

Počas prejavu pápež pôsobil veľmi uvoľnene a v dobrej nálade, často skladal papiere a začal improvizovať.**'

Po prejave prehodil pár slov s každým prítomným [[biskup]]om a potom si s nimi všetkými urobil spoločnú fotografiu. Následne bol obdarený miniatúrou sochy [[Svätý Martin so žobrákom|svätého Martina so žobrákom]], kamenným krížom na pamiatku politických väzňov a ďalšími darmi. Zaujímavosťou je, že pápež František často darúva politickým predstaviteľom z celého sveta medailu práve s vyobrazením svätého Martina so žobrákom, aby nezabúdali na chudobných.**'

Po skončení stretnutia v katedrále pápež pozdravil zhromaždených veriacich pred chrámom a odišiel.**

### Stretnutie s odvolaným arcibiskupom Róbertom Bezákom
V pondelok 13. septmebra 2021 popoludní sa pápež František stretol s odvolaným trnavským arcibiskupom Róbertom Bezákom a jeho rodinou v budove Apoštolskej nunciatúry v Bratislave. Poslednýkrát sa títo dvaja biskupi stretli v lete v Ríme, keď pápež František prijal biskupa Róberta na súkromnej audiencii a slúžili spolu svätú omšu v kaplnke Domu svätej Marty, vtedy pápež Bezákovi povedal, že by sa rád videl s jeho mamou. Pápež František mal v úmysle prísť za Róbertom Bezákom domov, ale to pri predstave okázalých bezpečnostných manévrov odvolaný arcibiskup odmietol.

Išlo o stretnutie v rodinnom a priateľskom duchu, nebolo pracovné. Téma možnej verejnej rehabilitácie odvolaného arcibiskupa nebola na stole a sám Róbert Bezák povedal, že z tónu stretnutia nevycítil, že by mal pápež v záujme ho rehabilitovať.

Stretnutie nebolo oficiálne ohlásené v programe apoštolskej cesty.

### Návšteva strediska misionárok Božej lásky
V druhý deň návštevy podvečer pápež František navštívil centrum *Betlehem*, ktoré v bratislavskej Petržalke spravujú Misionárky Lásky. Aj napriek tomu, že príhovor nebol plánovaný, pápež sa nachvíľu zastavil a v krátkosti sa prihovoril sa zhormaždeným veriacim, prevažne hendikepovaným a rodinám s deťmi. Stretnutie s rehoľnými sestrami, ktoré prebehlo v interiéri domu, bolo na súkromnej úrovni. Novinárske kamery na ňom neboli prítomné.

Pri odchode pápež sestrám odovzdal darporcelánový obraz Madony s dieťaťom, ktoré drží strapec hrozna ako symbol radosti a priateľstva.

### Stretnutie so židovskou komunitou
Po stretnutí s Misionárkami Lásky v Peržalke sa pápež presunul na Rybné námestie v centre bratislavského Starého Mesta, na miesto kde kedysi stála synagóga. Pri pamätníku obetiam Holokaustu vystúpili okrem pápeža s príhovormi aj profesor Tomáš Lang, preživší šoa, Richard Duda, predseda slovenského Ústredného zväzu židovských náboženských obcí a sestra uršulínka Samuela Harmáčková. Pápež vo svojom prejave odsúdil zneužívanie Boha na utláčanie druhých: „*Koľko utláčateľov vyhlásilo: Boh je s nami! Ale pritom oni neboli s Bohom.*“ Tiež vyjadril presvedčenie, že pamäť nesmie ustúpiť zabudnutiu.

Po príhovoroch hlava katolíckej cirkvi a predseda Ústredného zväzu židovských náboženských obcí zapálili sviečky na pamiatku obetí šoa.

### Stretnutie s politikmi
V pondelok večer okolo šiestej hodiny pápež na Apoštolskej nunciatúre prijal predsedu parlamentu Borisa Kollára s deťmi. Kollár neskôr v rozhovore ocenil Františkove pokrokové myšlienky. Po prijatí predsedu parlamentu nasledovalo stretnutie s premiérom Eduardom Hegerom a jeho rodinou. Premiér ocenil pápežovu ľudskosť.

### Bohoslužba východného obradu v Prešove

Tretí deň pápežovej apoštolskej cesty, 14. september 2021, patril východnému Slovensku. Do Košíc priletel z Bratislavy, na Medzinárodnom letisku pristál o 8.56 SELČ. Z košického letiska šiel v policajnej kolóne do metropolie Gréckokatolíckej cirkvi sui iuris na Slovensku, Prešova. Do mesta prišiel okolo desiatej hodiny a hneď po príchode k Mestskej športovej hale pozdravil asi 40-tisíc veriacich z papamobilu. Potom predsedal Božskej liturgii svätého Jána Zlatoústeho, do ktorej sa zapojil recitovaním slov v latinčine. Pri svätej liturgii ohlásil aj homíliu, v ktorej sa zameral na kríž, keďže v ten deň bol v liturgickom kalendári sviatok *Povýšenia svätého Kríža*. „*Človek, ktorý má kríž v srdci, nielen na krku, nevidí v ostatných nepriateľov, ale bratov a sestry*,“ vyhlásil pápež v Prešove.

Na mieste slávenia bola umiestnená aj Klokočovská ikona Presvätej Bohorodičky, ktorá pred rokmi zázračne slzila. Pápež si ju uctil a slávnostne ju korunoval.

#### Stretnutie s emeritným eparchom Milanom Chauturom
Po bohoslužbe sa pápež na vlastnú žiadosť stretol s košickým emeritným eparchom vladykom Milanom Chauturom. Vladyka Chautur skončil vo svojom úrade na vlastnú žiadosť. V tom čase sa liečil sa z leukémie, ale zároveň bol aj podozrivý zo sexuálneho zneužívania jednej ženy keď ešte bola dieťaťom. Jeho stíhanie bolo v apríli 2022 zastavené s výsledkom Chauturovej neviny.

#### Stretnutie s prešovskými jezuitmi
Kroky pápeža Františka po skončení liturgie viedli medzi svojich bratov z rehole, do Exercičného domu svätého Ignáca. Jezuiti tam usporadúvajú pre veriacich duchovné cvičenia. V jezuitskom dome pápež pozdravil kuchárky, rehoľné sestry a bratov, či iných ľudí, ktorí sa podieľali na príprave jedla pre biskupov a ďalších hostí, ktorých bolo spolu 150, a preto sa nemohli zúčastniť eucharistického slávenia pri Mestskej športovej hale. Auto s pápežom zastavilo priamo pri kuchyni. *„Išiel priamo k zamestnancom, kde sa s nimi rozprával a poďakoval sa im za všetko. Chvíľočku tam s nimi zotrval,“* povedal novinám Jozef Šofranko, provinciál jezuitov na Slovensku. Bol to práve on, kto na stretnutí pápeža s jezuitmi pozdravoval od Prešovčanov pápeža, vďaka čomu sa pápež rozhodol za nimi prísť.

### Návšteva košického kňazského seminára
Po skončení programu v Prešove sa pápež František presunul do Košíc. Prv než o 16.00 prišiel na Luník IX, sa zastavil na obed a oddych v Kňazskom seminári sv. Karola Boromejského v košickom Starom Meste. Počas presunu do seminára po Hlavnej ulici pápež zdravil prítomné masy ľudí z okna svojho elektroauta. Medzi prítomnými v seminári bol okrem budúcich kňazov aj Jozef kardinál Tomko, toho času najstarší člen kardinálskeho kolégia. Semináru pápež daroval sochu svätého Jozefa.

Aj napriek tomu, že pápež prechádzal v tesnej blízkosti Katedrály sv. Alžbety v Košiciach, nevstúpil do nej. „*Boli by sme radi, keby bol u nás v katedrále, ale zastavil sa pri úplne jednoduchých ľuďoch a tak dáva najavo, že pre neho je katedrálou každý jeden človek*,“ povedal pre Postoj v reakcii na otázku, či mu to nie je ľúto, košický pomocný biskup Marek Forgáč.

### Stretnutie s Rómami
V utorok 14. septembra 2021 popoludní o 16.00 navštívil pápež František košické sídlisko Luník IX, v ktorom žije prevažne rómska komunita. Na sídlisku hlavu katolíckej cirkvi privítal don Peter Bešenyei, saleziánsky delegát pre pastoráciu Rómov. Sú to práve  saleziáni, ktorí sa starajú o pastoráciu tamojších veriacich. Pápež si najprv vypočul svedectvá Rómov, ktorí nastúpili na úspešnú cestu životom, hoci pochádzajú práve z miesta, o ktorom má majorita veľké predsudky. Prihovorili sa mu istá Nikola s manželom Reném, ktorí boli na pódiu aj so svojimi dvoma malými deťmi. Pápež si vypočul aj svedectvo Jána Hera, ktorý pochádza z osady Medoravce v okrese Krupina*.*

Po vypočutí si slov Rómov sa k slovu dostal pápež František, ktorý svoj príhovor na tému integrácie vylúčených skupín oprel aj o príbehy ľudí, ktoré si práve vypočul. Pápež zdôrazňoval, že sa nikto nesmie cítiť v Cirkvi vylúčený a tiež, že nie je dobré ľudí súdiť a kategorizovať ich len na základe predsudkov. Rímsky biskup vyzval ľudí, aby sa nebáli byť odvážni, aby zabezpečili svojim deťom lepšiu budúcnosť. Po príhovore pápež požehnal ľudu, v krátkosti navštívil miestne saleziánske stredisko a odišiel na stretnutie s mládežou na Štadión Lokomotívy.

Saleziánskemu stredisku pápež František podaroval tanier so svätým archanjelom Michalom. Tanier „*fangotto*“ bol zhotovený majstrom Giacomom Cusumanom. Taký tanier tradične používali na Sicílii na to, aby zoň jedla celá rodina spolu.

Stretnutie s marginalizovanou rómskou komunitou v Košiciach na seba pritiahlo azda najväčšiu pozornosť zahraničných médií.

### Stretnutie s mládežou
Po stretnutí s marginalizovanou skupinou Rómov na Luníku IX sa ponitifk presunul na košický Štadión Lokomotívy. Na plochu štadióna prišiel v papamobile za zvuku opakujúceho sa refrénu hymny stretnutia: „*Chyťme sa za ruky, spravme z nich sieť a spolu s Františkom dvíhajme svet!*“ Spievali ho speváci Janais a Martin Husovský, bývalí spolužiaci z Gymnázia sv. Moniky v Prešove. V papamobile, z ktorého pozdravil asi 20-tisíc zhromaždených, sedeli obaja košickí biskupihlava rímskokatolíckej arcidiecézy Mons. Bernard Bober a pastier gréckokatolíckej eparchie vladyka Cyril Vasiľ. Pápež pri tomto prechode medzi sektormi zobral jedno dieťa na ruky a pobozkal ho na čelo.

Po príchode pápeža na pódium a privítaní arcibiskupom Bernardom, ktoré bolo prerušované potleskami a výkrikmi davu, si pápež vypočul svedectvá viacerých mladých ľudí, ktoré vždy končili otázkou. Petra Filová pápežovi porozprávala o jednej spovedi, ktorá zmenila jej duchovný život. Manželia Peter a Zuzana Lešakoví pápežovi svedčili o ich príbehu lásky sprevádzanom bl. Annou Kolesárovou. Manželia Peter a Lenka Liškoví priblížili ich životný príbeh rovnako sprevádzaný blízkosťou k bl. Anne Kolesárovej. Pápež František po vypočutí týchto svedectiev predniesol prejav, pri ktorom pôsobil veľmi uvoľnene a živo. Zameral sa v ňom na lásku, sviatosť zmierenia a starých rodičov. S mládežou interagoval, žiadal od nich, aby odpovedali na jeho otázky a párkrát aj improvizoval.

Na stretnutí boli prítomní aj kardináli Jozef Tomko a Dominik Duka.

Stretnutie na štadióne doprevádzal spevom aj Zbor sv. Cecílie (Košice) spoločene s orchestrom.

Po skončení prejavu pápež prijal dary a odišiel zo štadióna. Pred odchodom požehnal ikonu svätej Edity Steinovej – Terézie Benedikty z Kríža pre Gymnázium sv. Edity Steinovej v Košiciach.

### Modlitbové stretnutie s biskupmi v Šaštíne
Pred bohoslužbou sa pápež František bez prítomnosti médií stretol s biskupmi v šaštínskej Bazilike Sedembolestnej Panny Márie a pomodlil sa s nimi.

### Bohoslužba západného obradu v Šaštíne

Vyvrcholením štvordňovej apoštolskej návštevy Slovenska bola slávnostná pontifikálna svätá omša pri národnej Bazilike Sedembolestnej Panny Márie v Šaštíne. Zúčastnilo sa jej asi 50-tisíc veriacich laikov, ktorých pápež pred začiatkom bohoslužby pozdravil z papamobilu, množstvo kňazov a rehoľníkov a desiatky biskupov zo Slovenska, Česka, ale aj z iných štátov. Prítomných bolo aj niekoľko kardinálov. Slávenie doprevádzal spev zmiešaného zboru z členov rôznych speváckych zborov: Chorus Salvatoris (Bratislava), Psallite Deo (Nitra), Piarissimo (Trenčín), Chrámový zbor baziliky Sedembolestnej (Šaštín), zbor z Konzervatória (Bratislava), Osmičkári (Bratislava).

Pápež venoval svoju homíliu Panne Márii, kde vyzdvihol, že bola v pohybe, ako v tehotenstve, keď navštívila svoju sesternicu, tak aj v ťažkých časoch keď doprevádzala svojho syna na Kalváriu. Na tomto obraze Panny Márie v pohybe pápež František vystaval svoju myšlienku a želanie, aby sa ani veriaci na slovensku nikdy nezastavovali a neupadali do pokojnej religióznosti, ale aby čelili riziku viery. Pápež veriacich kresťanov vyzval, aby neboli k svetu nepriateľskí, práve naopak, aby nastoľovali dialóg, zjavovali bratský život a tak žili Evanjelium, aby sa tak stali vo svete znamením, ktorému svet bude odporovať.

V závere svätej omše sa pápež v krátkom preslove poďakoval za svoju návštevu a rozlúčil sa so slovenskými veriacimi, ktorých si podľa jeho slov nesie v srdci.

Na pódiu bol medzi slovenskými biskupmi prítomný aj odvolaný trnavský arcibiskup Róbert Bezák, ktorý toto považuje za satisfakciu a za symbolické ukončenie kauzy jeho nejasného odvolania z úradu Benediktom XVI. v roku 2012. Košický arcibiskup Mons. Bernard Bober pre médiá povedal, že podľa jeho informácií arcibiskupovi Bezákovi už boli ponúknuté viaceré funkcie v rámci Cirkvi.

Prezidentka Zuzana Čaputová bola prítomná na bohoslužbe aj napriek tomu, že v ten deň zomrel jej otec Štefan Strapák.

### Odlet do Ríma
Asi dve hodiny po skočení pontifikálnej svätej omše pri Bazilike Sedembolestnej Panny Márie v Šaštíne sa pápež v policajnej kolóne presunul na bratislavské Letisko M. R. Štefánika, kde prebehla krátka rozlúčková ceremónia. V okolí trasy, po ktorej šiel pápež na letisko boli zhromaždení ľudia, ktorí chceli pápeža pri odchode zo Slovenska ešte pozdraviť. Pápeža z krajiny odprevádzala delegácia v podobnom zložení ako tá, ktorá ho aj na Slovensku uvítala. Ku schodíkom lietadla pápeža Františka odprevadila prezidentka Zuzana Čaputová, no na letisku boli prítomní aj predseda parlamentu Boris Kollár, premiér Eduard Heger, či predseda slovenskej biskupskej konferencie Mons. Stanislav Zvolenský.S prezidentkou sa pred odletom pápež ešte raz na chvíľu súkromne stretol.

Pápež odletel z bratislavského letiska o 13.47 SELČ lietadlom Airbus A320-216 spoločnosti Alitalia. V Ríme na letisku Ciampino lietadlo s pápežom pristálo o 15.17 SELČ. Bol to posledný let tejto talianskej aeriolínie s pápežom na palube, keďže už skôr ohlásila svoj zánik pod týmto názvom.

František odkázal z paluby lietadla, že vyjadruje hlbokú vďaku prezidentke Zuzane Čaputovej a obyvateľom Slovenska za vrúcne prijatie a pohostinnosť. Vyjadril sa tiež, že sa bude modliť za pokoj a blaho slovenského národa.

## Slová pápeža Františka

### Pred návštevou
V nedeľu 5. septembra 2021 pri poludňajšej modlitbe Anjel Pána sa pápež František vyjadril aj k návšteve Slovenska:

Deň pred návštevou Slovenska, 11. septembra 2021, sa obrátil k veriacim prostredníctvom siete Twitter:

### Počas návštevy Slovenska

#### Na letisku po prílete
Prvé slová pápeža Františka po prílete na Slovensko boli:

Prezidentke potom v salóniku letiska tiež pápež povedal:

#### Na ekumenickom stretnutí
Počas príhovoru na ekumenickom stretnutí na apoštolskej nunciatúre pápež povedal aj tieto slová: (celý príhovor tu)

* Zatiaľ čo ešte nie sme schopní zdieľať rovnaký eucharistický stôl, môžeme spolu prichýliť Ježiša tým, že mu poslúžime v chudobných. Bude to sugestívnejší znak než množstvo slov a občianskej spoločnosti pomôže pochopiť, zvlášť v tomto bolestnom období, že len vtedy, keď budeme stáť na strane tých najslabších, sa dostaneme z pandémie naozaj všetci.
* Sloboda brata a sestry je aj našou slobodou, lebo naša sloboda nie je úplnou bez neho a bez nej.
* Ako môžeme snívať o Európe slobodnej od ideológií, ak nemáme odvahu postaviť Ježišovu slobodu pred potreby jednotlivých skupín veriacich?
* Jednota sa nedosahuje natoľko dobrými úmyslami a dodržiavaním nejakej spoločnej hodnoty, ako skôr tým, že robíme niečo pre tých, ktorí nás väčšmi približujú k Pánovi.
* To, čo nás oslobodzuje, je pravda evanjelia, alebo sa cítime slobodní, keď si zaobstaráme komfortné zóny, ktoré nám umožňujú riadiť svoj život a  pokojne napredovať bez negatívnych odoziev?

#### Na stretnutí s občianskou spoločnosťou
Pri stretnutí s občianskou spoločnosťou pápež povedal: (celý príhovor tu)

* Len vtedy, keď budeme stáť na strane tých najslabších, sa dostaneme z pandémie naozaj všetci.
* Skutočné bohatstvo nespočíva v zväčšovaní množstva toho, čo máme, ale v delení sa rovnakým dielom s tými, čo sú okolo nás.
* Nemá zmysel sťažovať sa na minulosť, treba si vyhrnúť rukávy a spolu budovať budúcnosť. Želám vám, aby ste to urobili s pohľadom upretým nahor, ako keď sa pozeráte na vaše nádherné Tatry. Tam, medzi lesmi a vrcholmi, ktoré sa týčia k nebu, sa Boh zdá bližší a stvorenie sa javí ako nedotknutý dom, ktorý bol počas stáročí domovom toľkých generácií. Vaše hory spájajú v jedinom pohorí končiare a rozmanité scenérie a presahujú hranice krajiny, aby v kráse spojili rozličné národy
* Ako soľ dáva chuť len vtedy, keď sa rozpustí, tak aj spoločnosť nájde chuť cez nezištnosť toho, kto sa stravuje pre druhých.
* Cítiť sa za niekoho zodpovedný dáva životu chuť a umožňuje objaviť, že to, čo dávame, je v skutočnosti darom pre nás samých.
* Dnes, ako vtedy, soľ viery nie je odpoveď podľa sveta, nespočíva v horlivosti viesť kultúrne vojny, ale v nenásilnom a trpezlivom rozsievaní Božieho kráľovstva, predovšetkým svedectvom milosrdenstva a lásky.

#### Na stretnutí so zasvätenými osobami
Pri stretnutí s biskupmi, kňazmi, zasvätenými osobami, seminaristami a katechétmi v bratislavskej katedrále odznel prejav pápeža Františka zameraný na to, ako by mala cirkev podľa pápežovho názoru pristupovať k pastorácii. Pápežov prejav sa opieral o tri základné piliere: o slobodu, tvorivosť a dialóg. Prítomné zasvätené osoby privítali pápežove slová, znalec slovenskej cirkvi František Mikloško označil tento prejav za prelomový a sám pápež sa na jeho konci vyjadril, že už teraz ďakuje za to, čo duchovní urobia inšpirovaní jeho prejavom, ktorý je podľa jeho slov semienkom, ktoré na Slovensku zasieva.

Ešte v úvode pápež spomenul, že prezidentke o svojom dojme z krajiny povedal: „*Slovensko je báseň!*

Nižšie sú uvedené niektoré citáty z pápežovho prejavu hodné zamyslenia: (celý prejav tu)

* Kto je centrom Cirkvi? To nie je Cirkev! A keď sa Cirkev pozerá len na samú seba, skončí ako žena v evanjeliu: zhrbená, hľadiaca na svoj pupok (porov. Lk 13, 10-13). Stredom Cirkvi nie je ona sama! Zanechajme prílišné starosti o samých seba, o naše štruktúry či o to ako sa spoločnosť na nás pozerá.
* Bez slobody niet pravej ľudskosti, pretože ľudská bytosť bola stvorená slobodná a na to, aby zostala slobodná.
* Aká krásna je pokorná cirkev, ktorá sa neoddeľuje od sveta a nepozerá na život s odstupom, ale žije v jeho vnútri.
* Cirkvi, ktorá nedáva priestor dobrodružstvu slobody – aj v duchovnom živote –, hrozí to, že sa stane rigidnou a zatvorenou. Niektorí sú na to azda zvyknutí; ale mnohých iných – najmä mladšiu generáciu – neláka ponuka viery bez vnútornej slobody v rámci cirkvi, kde majú všetci rovnako myslieť a slepo poslúchať.
* Moji drahí, nebojte sa formovať ľudí tak, aby mali zrelý a slobodný vzťah k Bohu. Dôležitý je tento vzťah. Budeme mať možno pocit, že nemáme všetko pod kontrolou a že strácame silu a autoritu, ale Kristova cirkev nechce ovládať svedomie a obsadiť miesta; chce byť „fontánou“ nádeje v živote ľudí. Je to riziko. Je to výzva.
* Nech je Cirkev znakom slobody a prijatia! 
* Vaša náboženská skúsenosť má pôvod v kázaní a v službe žiarivých osobností sv. Cyrila a Metoda. Oni nás učia, že evanjelizácia nie je nikdy jednoduchým opakovaním minulosti. Radosťou Evanjelia je vždy Kristus, ale cesty, ktorými sa táto radostná zvesť má šíriť časom a dejinami sú rozdielne.
* Zoči voči strate zmyslu pre Boha a radosti viery nepomôžu náreky; neosoží nám zabarikádovať sa v pevnosti obranného katolicizmu, súdiť a obviňovať zlý svet. Potrebujeme tvorivosť Evanjelia. Dajme pozor! Evanjelium ešte nie je uzavreté, je otvorené! Je v platnosti, je v platnosti, pokračuje.
* Tvárou v tvár generácii, ktorá možno neverí, ktorá stratila zmysel pre vieru, alebo ktorá zredukovala vieru na zvyk či viac-menej prijateľnú kultúru, skúsme otvoriť dieru a byť kreatívni! (...) Ak svojím kázaním a svojou pastoráciou už nedokážeme vojsť dnu bežnou cestou, snažme sa otvoriť iné priestory; skúsme inými cestami.
* Homília by zvyčajne nemala byť dlhšia ako desať minút, pretože ľudia po ôsmich minútach strácajú pozornosť, s výnimkou ak je veľmi zaujímavá. Čas by však mal byť 10-15 minút, nie viac. 
* Za snahou chcieť byť uniformný sa skrýva ideológia. Evanjelizácia je však procesom inkulturácie: je úrodným semenom novosti; je novosťou Ducha, ktorý všetko obnovuje.
* Cirkev, ktorá formuje ľudí v zmysle vnútornej a zodpovednej slobody a ktorá vie byť tvorivá ponoriac sa do dejín a kultúry, je tiež Cirkvou, ktorá vie viesť dialóg so svetom – s tými, ktorí vyznávajú Krista, hoci nie sú „naši ľudia“; s tými, ktorí kráčajú namáhavou cestou duchovného hľadania; a tiež s tými, ktorí neveria.

#### Na návšteve centra Betlehem
Pri príchode do centra Betlehem sa pápež spontánne prihovoril k ľuďom. V jeho krátkom a neplánovanom pozdrave povedal túto myšlienku: „*Keď sme takí radostní, aj pán je medzi nami. Keď sme v skúške, Pán je medzi nami. Nikdy na toto nezabudnite, najmä v ťažkých chvíľach.*“

#### Na stretnutí so židovskou komunitou
Pápež František sa prihovoril na bratislavskom Rybnom námestí pri spomienke na Holokaust aj týmito myšlienkami: (celý prejav tu)

* Božie meno, teda jeho samotná osobná skutočnosť, sa vyslovuje nadarmo, keď sa porušuje jedinečná a neopakovateľná dôstojnosť človeka, stvoreného na jeho obraz. Tu bolo Božie meno zneuctené, lebo najhoršie rúhanie, akého sa mu môže dostať, je použiť ho na vlastné účely, namiesto rešpektovania a milovania druhých.
* Koľkokrát bolo použité nevysloviteľné meno Najvyššieho na neopísateľné činy neľudskosti! Koľko utláčateľov vyhlásilo: „Boh je s nami“; ale pritom oni neboli s Bohom.
* Ani dnes nechýbajú márne a falošné modly, ktoré zneucťujú meno Najvyššieho. Modla moci a peňazí vládne nad ľudskou dôstojnosťou, modla ľahostajnosti obracia zrak inam, modla manipulácií, ktoré používajú náboženstvo ako svoj nástroj a robia z neho záležitosť nadvlády alebo ho redukujú na nepodstatnosť. Ďalej je to zabudnutie na minulosť, neznalosť, ktorá všetko ospravedlňuje, hnev a nenávisť.

#### Z homílie v Prešove
Na sviatok *Povýšenia svätého Kríža* sa pri prešovskej Mestskej športovej hale konala Božská svätá liturgia svätého Jána Zlatoústeho, ktorej predsedal pápež František a ohlásil pri nej homíliu s myšlienkami: (celá homília tu)

* Neprijať, alebo len slovami, Boha slabého a ukrižovaného a snívať o bohu silnom a triumfálnom. Je to veľké pokušenie. Koľkokrát túžime po kresťanstve víťazov, po triumfálnom kresťanstve, ktoré by bolo dôležité a významné, oslavované a uctievané. Ale kresťanstvo bez kríža je svetské a stáva sa neplodným. 
* Aby (Ježiš) zachránil kohokoľvek, kto je zúfalý, chcel okúsiť zúfalstvo.
* Krížikov je nespočetne veľa: na krku, v dome, v aute, vo vrecku. Ale neosoží nám to, ak sa nezastavíme, nezahľadíme na Ukrižovaného a neotvoríme mu srdce, ak sa nenecháme očariť jeho ranami, otvorenými pre nás, ak sa naše srdce nenaplní dojatím a nebudeme plakať pred Bohom, ktorý je zranený z lásky k nám.
* Neobmedzujme kríž iba na predmet zbožnosti a o to menej na politický symbol alebo na znak náboženského a sociálneho významu. 
* Svedok, ktorý má kríž v srdci a nie iba na krku, nevidí nikoho ako nepriateľa, ale všetkých ako bratov a sestry, za ktorých Ježiš dal život.
* Svedok kríža nepoužíva podvodné spôsoby a svetskú moc: nechce vnucovať sám seba a svojich, ale obetovať svoj život za iných. Nehľadá vlastné výhody, aby sa potom ukázal zbožný: toto by bolo náboženstvo pretvárky, nie vydávanie svedectva ukrižovaného Boha. Svedok kríža nasleduje len jednu stratégiu, tú Majstrovu: pokornú lásku. Nestará sa o prízemné víťazstvá, pretože vie, že Kristova láska je plodná v každodennom živote a všetko pretvára, ale zvnútra ako semienko, ktoré padlo do zeme, zomrelo a prináša ovocie.
*Keď sa pohľadom ponoríme do Ježiša, jeho tvár sa začne odrážať na našej: jeho črty sa stanú našimi, Kristova láska si nás podmaní a premení nás.

#### Na stretnutí s rómskou komunitou
Pápež sa počas svojej návštevy stretol aj s Rómami na sídlisku Luník IX, vo svojom prejave povedal aj tieto vety: (celý prejav tu)

* Nikto v Cirkvi sa nesmie cítiť mimo, alebo daný nabok.
* Boh si nás takto praje, každého iného ale všetkých zjednotených okolo Neho. Pán nás vidí spolu. Všetkých.
* Ste vítaní, vždy sa cíťte v Cirkvi ako doma a nikdy sa nebojte v nej žiť. Nech nikto nenecháva mimo Cirkvi vás alebo niekoho iného!
* Nesúďte, hovorí nám Kristus. Koľkokrát naopak nielen hovoríme bez základu alebo z počutia, ale považujeme sa za spravodlivých, keď sme prísnymi sudcami ostatných. Zhovievaví k sebe, neoblomní k ostatným. Ako často sú súdy vlastne predsudky, ako často si to zamieňame!
* Súdy a predsudky len zväčšujú vzdialenosti. Kontrasty a silné slová nepomáhajú. Dávať ľudí do get nič nerieši. Keď sa posilňuje uzavretosť, skôr či neskôr vzplanie hnev. Cesta (hovorí nám život) k pokojnému spolužitiu je integrácia. Je to organický proces, pomalý a vitálny proces, ktorý začína vzájomným poznaním, trpezlivo pokračuje a pozerá sa do budúcnosti.
* Kvôli deťom treba robiť odvážne rozhodnutia: pre ich dôstojnosť, kvôli ich vzdelaniu, aby vyrastali dobre zakorenené vo svojom pôvode, ale zároveň bez toho, aby videli každú možnosť vylúčenú.
* Nebojte sa vyjsť v ústrety marginalizovaným. Zistíte, že idete v ústrety Ježišovi. On vás očakáva tam, kde je krehkosť, nie pohodlie; kde je služba, nie moc; kde ide o vtelenie sa a nie o potešenie. Tam je On.

#### Na stretnutí s mládežou
Na štadióne košickej lokomotívy sa pápež stretol s mladými ľuďmi, kde predniesol prejav, niektoré myšlienky: (celý prejav tu)

* Priatelia, nebanalizujme lásku, pretože láska nie je len emócia a cit; tie sú nanajvýš tak jej začiatkom. Láska neznamená mať všetko a hneď, nezodpovedá logike „použi a odhoď“. Láska je vernosť, dar, zodpovednosť. 
* Nie sme tu na to, aby sme žili zo dňa na deň, ale aby náš život bol dobrodružnou výpravou. 
* Prosím vás, nenechajme dni nášho života plynúť ako epizódy v telenovele.
* Každý je darom a môže zo života, zo svojho vlastného života urobiť dar.
* Každý z nás je jedinečný a je na svete, aby sa cítil milovaný vo svojej jedinečnosti a miloval ostatných, ako to nikto nemôže urobiť za neho. Nežijeme na to, aby sme sedeli na lavičke ako náhradníci za niekoho iného. Nie, každý je v Božích očiach jedinečný.
* Nenechajte sa „homologizovať“; nie sme vyrábaní v sériách, sme jedineční, sme slobodní a sme vo svete, aby sme prežili príbeh lásky s Bohom, aby sme mali odvahu robiť veľké rozhodnutia, aby sme sa pustili do nádherného rizika lásky.
* Boh nás chce mať pevne zasadených na zemi, spojených so životom; nikdy nie uzavretých, ale vždy otvorených pre všetkých! Zakorenení a otvorení. Rozumiete? Zakorenení a otvorení.
* Nenechajte sa ovládnuť smútkom, alebo rezignovaným znechutením tých, ktorí hovoria, že sa nič nezmení. Ten, kto tomu uverí, ochorie na pesimizmus. (...) Pesimizmus nás rozhorčuje. Vnútorne zostarneme. Zostarneme sa mladí.
* Čo je centrom spovede, hriechy alebo Otec, ktorý odpúšťa všetky hriechy? Otec.
* Nechodíme na spoveď ako potrestaní, ktorí sa musia pokoriť, ale ako deti, ktoré bežia do Otcovho objatia.
* Počúvajte dobre toto: Boh vždy odpúšťa! Pochopili ste? Boh vždy odpúšťa!
* Nejdem k sudcovi vyrovnať účty, ale k Ježišovi, ktorý ma miluje a uzdravuje ma. (na spovedi)
* Je dôležité, aby kňazi boli (pri spovedi) milosrdní. Prosím vás, nikdy nie vyzvedaví, nikdy inkvizítorskí, ale bratia, ktorí darujú Otcovo odpustenie, ktorí sprevádzajú v tom Otcovom objatí.
* Boh sa za teba nikdy nehanbí. On ťa miluje práve tam, kde sa za seba hanbíš. A miluje ťa vždy.
* Ale počúvaj, kedy sa Boh urazí? Keď ho ideš prosiť o odpustenie? Nie, nikdy. Boh trpí, keď si myslíme, že nám nemôže odpustiť, pretože je to ako keby ste mu povedali: „Si slabý v láske!“. Povedať toto Bohu je škaredé! Povedať mu, že „v láske si slabý“. Naopak, Boh sa raduje, keď nám odpúšťa, zakaždým.
* Vždy, keď sa spovedáme - nikdy na to nezabudnime – je v nebi oslava. Nech je to tak aj na zemi!
* Bolesť nikoho nespasí. To, čo premieňa bolesť, je láska. Kríž teda objímame spolu s Ježišom, nikdy nie sami!
* Prinášajte radosť! Nie slová, ale úsmevy, bratskú blízkosť.

#### Z homílie v Šaštíne

Pápež František v Šaštíne-Strážoch predsedal 15. septembra 2021 svätej omši na slávnosť Sedembolestnej Panny Márie, kde predniesol homíliu, v ktorej okrem iného povedal aj toto: (celá homília tu)

* Mária vydáva na cestu: namiesto pohodlnosti zvykov si vyberá neznáme cesty; namiesto stability domácnosti namáhavú chôdzu; namiesto bezpečnosti pokojnej religióznosti riziko viery, ktorá sa otvára novým výzvam a tak sa stáva darom z lásky k blížnemu.
* Kráčaním premáhate pokušenie statickej viery, ktorá sa uspokojí s nejakým obradom alebo starou tradíciou, vychádzate zo svojho vnútra, nesiete v batohu svoje radosti a bolesti a robíte zo svojho života púť lásky k Bohu a k bratom a sestrám. 
* Povedal som: „Nezastavte sa!“, lebo keď sa Cirkev zastaví, ochorie; keď sa biskupi zastavia, ochorie Cirkev; keď sa kňazi zastavia, ochorie Boží ľud.
* Nesmieme redukovať vieru na cukor, ktorý osladzuje život. To nesmieme. Ježiš je znamením, ktorému budú odporovať. Prišiel, aby priniesol svetlo tam, kde bola tma, čím sa temnota dostala na svetlo a musela ustúpiť. Preto proti nemu temnoty stále bojujú. Kto prijíma Krista a otvorí sa mu, vstane z mŕtvych; kto ho odmieta, uzatvára sa do tmy a je príčinou vlastnej skazy.
* Nejde o to, aby sme boli k svetu nepriateľskí, ale aby sme boli vo svete znamením, „ktorému budú odporovať“, kresťanmi, ktorí vedia svojím životom ukázať krásu Evanjelia, ľuďmi, ktorí nastoľujú dialóg, kde sú odlišné postoje, ktorí zjavujú bratský život, kde v spoločnosti panuje rozdelenie a nesvornosť, ktorí šíria príjemnú vôňu prijatia a solidárnosti tam, kde často prevládajú osobné a kolektívne formy sebectva, ktorí chránia a zachovávajú život tam, kde sa uplatňuje logika smrti.
* Viera, ktorá nie je abstraktná, ale pobáda nás vcítiť sa a byť solidárnymi s núdznymi. Táto viera, podľa Božieho štýlu, pokorne a bez rozruchu odstraňuje bolesť sveta a zavlažuje spásou brázdy dejín.

Na záver eucharistického slávenia predniesol ešte krátke posolstvo na rozlúčku, ktoré je možné prečítať si tu.

### Počas letu do Vatikánu
Z paluby lietadla poslal pápež slovenskej prezidentke telegram:

Na Twitteri pápež z lietadla twítol:

#### Tlačová konferencia na palube lietadla
Počas letu prišiel pápež ako zvyčajne medzi novinárov, aby mu kládli otázky, niektoré myšlienky: (prepis tlačovej konferencie tu)

* Žasol som na tým množstvom detí a mladých párov, a toto je niečo sľubné. Výzvou je teraz hľadať pracovné miesta, aby neodchádzali preč, pretože ak niet pracovných miest, pôjdu si hľadať prácu vonku.
* Európa sa musí chopiť snov svojich velikánov, otcov zakladateľov Európskej únie. Európska únia nie je, povedzme, akýmsi združením sa pre podnikanie..., je to skutočnosť veľmi duchovná, v základoch EÚ je duch, o ktorom snívali Schuman, Adenauer, De Gasperi, títo velikáni: k tomu sa treba vrátiť. Je tu totiž nebezpečenstvo, že EÚ bude len akýmsi riadiacim úradom, a toto nie je v poriadku. Musí sa ísť priam k mystike [k duchu], hľadať korene Európy a napredovať v nich.
* Je pravda, že niektoré záujmy, možno neeurópske, sa snažia využívať EÚ na ideologické kolonizácie, a to nie je v poriadku. Nie, EÚ musí byť nezávislá sama v sebe, a všetky krajiny na tej istej úrovni, inšpirované snom veľkých zakladateľov.
* Antisemitizmus je teraz v móde, vstáva z mŕtvych. Je to niečo veľmi, veľmi nepekné.

Odpovede na konkrétne otázky sú uvedené nižšie:

##### Otázka na očkovanie proti ochoreniu COVID-19

* Je to trochu divné, pretože ľudstvo má dejiny priateľstva s očkovaním: my ako deti, proti osýpkam i ďalším, detskej obrne... Všetky deti boli zaočkované a nikto ani nemukol. Tu došlo k tomuto. Možno k tomu došlo pre nákazlivosť a neistotu nielen z pandémie, ale aj z rôznorodosti vakcín a aj z fámy o niektorých vakcínach, že nie sú vhodné alebo sú len o niečo viac než destilovaná voda. Toto v ľuďoch vyvolalo strach.
* Treba to vysvetliť, objasniť to a hovoriť o tejto veci s pokojom. Vo Vatikáne sú všetci zaočkovaní, okrem malej skupinky, a tu sa skúma, ako im pomôcť.

##### Otázka na aborty
Pri otázke na pápežov postoj k tomu, že niektorí biskupi v USA chcú odoprieť Eucharistiu pro-choice politikom:

* Ja som nikdy nikomu neodmietol dať Eucharistiu. Nikomu. Neviem, či prišiel niekto, kto bol v takejto situácii, ale ja som nikdy neodmietol podať Eucharistiu. Ani ešte ako kňaz. Nikdy.
* Sväté prijímanie nie je odmenou pre dokonalých. (...) Sväté prijímanie je dar, je darom; Ježišovou prítomnosťou v Cirkvi a v spoločenstve. Takto hovorí teológia. Potom tí, ktorí nie sú v spoločenstve, nemôžu prijímať. (...) Prečo? Pretože sú mimo spoločenstva – *„ex-comunitate“* – nazývajú sa exkomunikovanými. Je to tvrdý termín, ale týmto sa chce vyjadriť, že nie sú v spoločenstve, buď preto, lebo do neho nepatria, nie sú pokrstení, alebo preto, že sa vzdialili pre niektoré veci.
* Abort je viac než problém, abort je vražda. Potrat... bez zjemňujúcich slov: kto koná potrat, zabíja. Vezmite si ktorúkoľvek knihu embryológie, z akých študujú študenti na lekárskych fakultách. Tretí týždeň po počatí, v treťom týždni, koľkokrát skôr než si to tá mamička všimne, sú tam už všetky orgány, všetky, dokonca aj DNA. Nie je to osoba? Je to ľudský život, bodka. A tento ľudský život treba rešpektovať.
* Tomu, kto ho nevie pochopiť, by som položil dve otázky: Je správne zabiť ľudský život, aby sa vyriešil nejaký problém? Z vedeckého hľadiska je to ľudský život. Druhá otázka: je správne najať si nájomného vraha na vyriešenie problému?
* Keď Cirkev na obranu nejakého princípu koná nepastoračne, zaujíma stranu v politickej rovine. A bolo to takto zakaždým, stačí sa pozrieť do histórie. A čo má robiť pastier? Byť pastierom. Byť pastierom, a nejsť vydávaním odsúdení, nie odsudzujúc: byť pastierom. Ale aj pastierom exkomunikovaných? Áno, je pastierom a má byť pastierom s Božím štýlom. A Božím štýlom je blízkosť, súcit a neha. Hovorí o tom celá Biblia.
* Nuž stále toto odsúdenie, odsúdenie... Stačilo s exkomunikáciou, už prosím nerobme exkomunikácie. Úbohí ľudia, sú to Božie deti, nachádzajú sa dočasne mimo, ale sú to Božie deti, a chcú a potrebujú našu pastoračnú blízkosť. Potom pastier vyrieši veci tak, ako mu to Duch napovie.

##### Otázka na uzákonenie homosexuálnych manželstiev

* Manželstvo je sviatosť. Je sviatosťou. Cirkev nemá moc meniť sviatosti, ako ich ustanovil Pán. Toto sú zákony, ktoré sa snažia pomôcť situácii mnohých ľudí s odlišnou sexuálnou orientáciou. A toto je dôležité, aby sa ľuďom pomáhalo. Ale bez nanucovania vecí, ktoré zo svojej prirodzenosti v Cirkvi nie sú v poriadku.
* Nuž ak oni, homosexuálny pár, chcú žiť spoločne, štáty majú možnosť dať im občiansku oporu, zaistenie dedičstva, zdravia, ...
* Francúzi majú na toto jeden zákon, nielen pre homosexuálov, ale pre všetky osoby, ktorí sa chcú združiť. (...) Napríklad tri vdovy, ktoré sa chcú združiť pred zákonom, aby mali zdravotnú službu, aby potom mohli medzi sebou dediť, nuž, takéto veci sa robia. Toto je francúzsky PACS, ale nemá nič s homosexuálnymi pármi; homosexuálne páry ho môžu využívať, môžu ho použiť, ale manželstvo ako sviatosť je medzi mužom a ženou.
* Manželstvo je manželstvo. Toto neznamená odsudzovanie ľudí, ktorí sú takí, nie, prosím vás, sú to naši bratia a sestry. Musíme ich sprevádzať. Ale manželstvo ako sviatosť je jasné, je to jasné.
* Niekedy sa ohľadom toho, čo som povedal, vytvára zmätok. Áno, musíme – všetci rovní – rešpektovať všetkých. Pán je dobrý a zachráni všetkých. Toto nehovorte nahlas [*pápež sa* *smeje*], ale Pán chce spásu všetkých.
* Prosím, nerobme sa, že by Cirkev mala poprieť svoju pravdu. Mnohí, mnoho ľudí s homosexuálnou orientáciou pristupuje k sviatosti pokánia a prichádzajú, aby požiadali kňaza o radu, a Cirkev im pomáha ako napredovať vo svojom živote, ale sviatosť manželstva, to nejde.

### Po návšteve
Pápež František sa širšie o svojej apoštolskej ceste na Slovensko zmienil vo svojom prejave počas generálnej audiencie 22. septembra 2021 v Aule Pavla VI., niektoré citáty: (celý prejav tu)

* Odpoveď, ktorá uzdravuje, pochádza z modlitby, svedectva a pokornej lásky. Pokorná láska, ktorá slúži. Vráťme sa k tejto myšlienke: kresťan má slúžiť.
* Čo som videl? Veriaci ľud, ktorý trpel ateistickým prenasledovaním. Videl som to aj v tvárach našich židovských bratov a sestier, s ktorými sme si pripomenuli Šoa (holokaust). Pretože bez pamäti niet modlitby. Modlitba bez pamäti neexistuje. Čo to znamená? Že keď sa modlíme, musíme pamätať na svoj vlastný život, na život svojho národa, na životy toľkých ľudí, ktorí nám robia spoločnosť v meste, v národe, aká bola história...
* Mohol som sa osobne dotknúť vďačnej spomienky na tieto korene viery a kresťanského života, živé v žiarivom príklade svedkov viery, akými boli kardinál Mindszenty a kardinál Korec, či blahoslavený biskup Pavel Peter Gojdič. Sú to korene, ktoré siahajú hlboko, až do deviateho storočia k evanjelizačnému dielu svätých bratov Cyrila a Metoda, ktorí túto cestu sprevádzali, boli stálou prítomnosťou. Silu týchto koreňov som pocítil pri slávení božskej liturgie v byzantskom obrade v Prešove na sviatok Svätého kríža. V piesňach som cítil, ako sa rozochvieva srdce svätého veriaceho ľudu, zoceleného toľkým utrpením pre vieru.
* Videl som toľko nádeje v očiach mladých ľudí na nezabudnuteľnom stretnutí na štadióne v Košiciach. 
* Rovnako silné a prorocké je svedectvo blahoslavenej Anny Kolesárovej, slovenského dievčaťa, ktoré bránilo svoju dôstojnosť pred násilím za cenu života: svedectvo, ktoré je, žiaľ, aktuálnejšie ako kedykoľvek predtým, pretože násilie páchané na ženách je všade otvorenou ranou.
* Videl som nádej v mnohých ľuďoch, ktorí sa v tichosti starajú o blížnych. Myslím na Misionárky Božej lásky z centra Betlehem v Bratislave, skvelé sestričky, ktoré prijímajú odvrhnutých ľudí spoločnosti: modlia sa a slúžia, modlia sa a pomáhajú. 
* Rómovia sú naši bratia: musíme ich prijímať, musíme im byť nablízku, ako to robia otcovia saleziáni v Košiciach, ktorí sú Rómom veľmi nablízku.

## Dary pre pápeža
Pri príležitosti návštevy na Slovensku bola hlava katolíckej cirkvi obdarená viacerými predmetmi, medializované boli napríklad tieto:

* symbolický peceň chleba uložený v ručne vyrábanom prútenom košíku a prikrytý paličkovanou čipkou, dar od prezidentky Zuzany Čaputovej
*kniha *Reštaurovanie* od akademickej maliarky Márie Bidelnicovej, dar od prezidentky Zuzany Čaputovej
*nabíjacia stanica pre elektromobily vyrobená slovenskou startupovou firmou AgeVolt, dar od prezidentky Zuzany Čaputovej
*pľúcny ventilátor spoločnosti IPM Chirana + vyškolenie personálu na obsluhu, dar od prezidentky Zuzany Čaputovej
*14 germicídnych žiaričov od spoločností Microwell v Šali, Nexa v Piešťanoch a Unizdrav v Prešove, dar od prezidentky Zuzany Čaputovej
*98-tisíc špeciálnych injekčných striekačiek od spoločnosti Chirana T Injecta, ktoré sa používajú na očkovanie proti COVID-19, dar od prezidentky Zuzany Čaputovej
*108-tisíc ochranných rúšok od firmy Vidra zo Žiliny, dar od prezidentky Zuzany Čaputovej
*40 kartónov dezinfekčných prostriedkov od firmy Banchem z Dunajskej Stredy, dar od prezidentky Zuzany Čaputovej
*med včiel z Prezidentskej záhrady, dar od prezidentky Zuzany Čaputovej
*miniatúra súsošia sv. Martina so žobrákom, dar od Bratislavskej arcidiecézy a Farnosti sv. Martina v Bratislave
* socha sv. Ondreja, dar od Košickej arcidiecézy
* prstienok a krížik bl. Anny Kolesárovej z bieleho zlata, dar od mladých Košickej arcidiecézy
* ručne utkaný obrus z ľanových vlákien pretkávaný slovenskou ovčou vlnou vyrobený v sociálnej dielni, dar od Košickej arcidiecézy
* kalich s paténou zo striebra a pozlátenými prvkami na motív kytice, dar od Košického samosprávneho kraja
* publikácia kresieb detí z Luníka IX, dar od mesta Košice
* socha sv. Alžbety, dar od mesta Košice
*portréty blahoslavených Rómov Zefirína a Emílie a zmenšeninu plastiky Zmŕtvychvstalého Krista z kostola na sídlisku Luník IX
*reprodukcie predmetov, ktoré tajne vyrobili politickí väzni vo väzení, dar od Konfederácie politických väzňov Slovenska
*kamenný kríž ako symbol Barbarskej noci, dar od zasvätených osôb
*jednoduchá svieca ako symbol života a svetla, ktoré stále horí, dar od zavätených osôb
*sušené huby z okolia Litmanovej, dar od vladyku Jána Babjaka, prešovského gréckokatolíckeho arcibiskupa metropolitu
*kvet, ktorého lupene tvoria fotky rodín a detí, s ktorými pracujú jezuiti, dar od Spoločnosti Ježišovej na Slovensku
*kniha *K prameňom* od Ladislava Csontosa preložená do angličtiny, dar od Spoločnosti Ježišovej na Slovensku
*komentár k žalmom 120 až 150, dar od Spoločnosti Ježišovej na Slovensku

## Dopady návštevy

### Pápežovo posolstvo
Pápež počas návštevy predniesol viacero verejných príhovorov. V jednom z nich povedal, že jeho homília „*je zároveň semienkom, ktoré zasievam... Uvidíme, či rastliny vyrastú!*“ Profesor teológie Miloš Lichner SJ v rozhovore vyjadril presvedčenie, že minimálne teologické fakulty v čase po návšteve zorganizovujú konferencie zamerané na pápežove prejavy a na možné spôsoby implementácie jeho rád do života katolíckej cirkvi na Slovensku.

### Satisfakcia Bezáka
Návšteva priniesla aj symbolický koniec kauzy odvolaného trnavského arcibiskupa Róberta Bezáka, ktorý po svätej omši v Šaštíne, ktorú slávil spolu s pápežom Františkom po boku ostatných slovenských biskupov, vyhlásil, že jeho kauza je *„finita“* a pocítil satisfakciu. Košický arcibiskup Mons. Bernard Bober pre médiá povedal, že podľa jeho informácií arcibiskupovi Bezákovi boli ponúknuté viaceré funkcie v rámci katolíckej cirkvi. Niekoľko dní po skončení návštevy biskup Bezák pochoval otca prezidentky Zuzany Čaputovej, na smútočnom zhromaždení mal na hlave biskupské solideo. Bolo to prvý raz po dlhom čase, čo na verejnosti vystúpil s biskupským symbolom.

Odvolaný arcibiskup však ani po mesiacoch od návštevy neprevzal žiaden úrad v katolíckej cirkvi. Tri mesiace po návšteve sa Bezák v rozhovore pre Denník N prirovnal k svojmu obľúbenému hrnčeku, ktorý sa rozbil, preto ho zlepil a odložil do vitríny. Pozerá sa naň, ale už ho nepoužíva.

### Pandémia
Na návšteve sa ochorením COVID-19 mali nakaziť desiatky cirkevných hodnostárov vrátane kardinálov, medzi nimi aj vtedajší predseda Rady európskych biskupských konferencií kardinál Angelo Bagnasco a tiež niekoľko nunciov. No podľa ministra zdravotníctva Vladimíra Lengvarského nemala návšteva výrazný vplyv na nárast počtu nakazených v nasledujúcom týždni.

## Kritika
Návšteva bola najviac kritizovaná z pohľadu pandémie. Odporcovia kritizovali fakt, že sa konala počas celosvetovej pandémie ochorenia COVID-19, v čase keď odborníci očakávali postupný nárast prípadov a začiatok tretej vlny pandémie na Slovensku. Ďalším z predmetov kritiky boli nastavené protipandemické opatrenia, ktoré spočiatku umožňovali stretnutie s pápežom len ľuďom, ktorí boli zaočkovaní proti ochoreniu COVID-19.

## Motto a logo
V stredu 21. júla 2021 bolo zverejnené aj logo a motto pápežovej návštevy na Slovensko.

Motto má vyjadriť želanie, aby návšteva pápeža Františka na Slovensku posilnila vo veriacich vieru a oživila ich túžbu napredovať po stopách Ježiša, ktorý podľa Biblie „*neprišiel dať sa obsluhovať, ale slúžiť a položiť svoj život*“ (Mt 20, 28). Logo má za snahu graficky vyjadriť toto motto. „*V jeho spodnej časti je vyobrazená cesta, ktorá smeruje ku krížu. Okolo nej srdce, ktoré vyjadruje lásku svätého Jozefa a Panny Márie, patrónky Slovenska, k Pánu Ježišovi. Sedem hviezd pripomína meno, ktorým ľudia tradične nazývajú Pannu Máriu: „Sedembolestná". Jednotlivé súčasti loga majú bielu, modrú a červenú farbu slovenskej vlajky, ako aj bielu a žltú farbu vatikánskej vlajky,*“ uvádza oficiálny web. Autorom loga je Anton Vaľko.

## Mediálne pokrytie
Rozhlas a televízia Slovenska vo svojom vysielaní prinesla všetky dôležité momenty z návštevy pápeža na Slovensku. Vysielanie podujatí počas návštevy pápeža bolo uskutočnené aj prostredníctvom súkromnej TV Markíza.

Na návštevu pápeža Františka bolo zaregistrovaných 580 novinárov celého sveta, 80 z nich priletelo priamo s pápežom v lietadle. Väčšinu, asi 400, zaregistrovaných novinárov tvorili Slováci, ale prihlásení boli novinári aj z týchto krajín: Albánsko, Argentína, Rakúsko, Belgicko, Kanada, Česko, Španielsko, Francúzsko, Nemecko, Maďarsko, Írsko, Taliansko, Poľsko, Srbsko, Bosna a Hercegovina, Ukrajina, Spojené štáty či Vatikán. Návštevu nafotilo 110 fotografov a zaznamenal ju podobný počet kameramanov. Všetci novinári pokrývajúci návštevu rímskeho biskupa na Slovensku museli splniť podmienku plnej zaočkovanosti proti ochoreniu COVID-19, ich registrácia bola spustená 1. augusta 2021 a ukončená 31. augusta 2021, hoci pôvodne mala byť akreditácia novinárom prístupná až do 5. septembra 2021.

Podľa Hospodárskych novín, sa na pokrytí návštevy podieľalo „500 ľudí – moderátorov, redaktorov, kameramanov, dramaturgov či technického štábu z televízie a rozhlasu. RTVS využila spolu 13 štúdií, 9 prenosových vozov, 15 satelitných vozov, 86 prenosových a 56 spravodajských kamier.“ Najsledovanejšiou časťou návštevy bola omša v Šaštíne, ktorú videlo 442 tisíc divákov a stala sa najsledovanejším nespravodajským programom dňa.

## Zaujímavosti
Išlo o poslednú apoštolskú cestu, na ktorej hlavu katolíckej cirkvi sprevádzal majster pápežských ceremónií Guido Marini, ktorý túto funkciu zastával štrnásť rokov. Dňa 29. augusta 2021 bol pápežom Františkom vymenovaný za biskupa Tortony neďaleko Janova v severnom Taliansku.

## Poznámky

## Referencie

## Pozri aj

* František (pápež)

## Iné projekty

## Externé odkazy
* Oficiálne potvrdenie návštevy pápežom Františkom
* Pastiersky list biskupov Slovenska k návšteve (18. 7. 2021)    
*Pastiersky list biskupov Slovenska k návšteve (29. 8. 2021)

Kategória:Medzinárodné vzťahy Slovenska
Kategória:Pápež František
Kategória:2021 na Slovensku
Kategória:Katolícka cirkev na Slovensku